Yesu Wusɔre No | Esii Ampa?\nKENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kikuyu Kinyarwanda Kirghiz Korean Kwangali Latvian Lithuanian Luo Malagasy Norwegian Nzema Oromo Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Thai Tigrinya Tsonga Tswana Turkish Twi Ukrainian Vietnamese Wayuunaiki Xhosa Yoruba Zulu\nASƐM A ƐDA SO: YESU WUSƆRE NO—NEA ENTI A ƐSƐ SƐ EHIA WO\nHERODOTUS yɛ Helani abakɔsɛm kyerɛwfo a ɔtenaa ase mfe 2,500 ni, na ɔkaa Egyptfo a na wɔwɔ ne bere so no ho asɛm wɔ nhoma bi mu sɛ: “Ɛyɛ a wosen funnaka ka ho aduru kama, na wɔde dua sen abaduaba de tom; adaka no tenten yɛ basafa biako anaa abien. Sɛ asikafo tow pon na wodidi wie a, obi soa adaka no fa nnipa no nyinaa anim. Ɔde fa obiara anim ka sɛ, ‘Nom bi na gye w’ani na hwɛ ade yi; sɛ wuwu a, saa na wobɛyɛ.’”\nƐnyɛ Egyptfo no nko ara na na wɔwɔ nkwa ne owu ho adwene a ɛte saa. Ɛnnɛ ɛfene a aba so ne sɛ, “Didi na nom, na gye w’ani.” Sɛ ɔbra twa owu a, ɛnde adɛn nti na yennye yɛn ani? Adɛn nti na ɛsɛ sɛ yɛhaw yɛn ho bɔ brapa? Sɛ owu twa biribiara so a, ɛnde ɛho nhia sɛ wudwen ɔkyena ho. Enti ɔsomafo Paulo hu kae ampa. Ɔkaa nnipa a wonnye owusɔre nni no ho asɛm sɛ: “Sɛ awufo nsɔre a, ɛnde ‘momma yennidi na yɛnnom, na ɔkyena na yɛawu.’”—1 Korintofo 15:32.\nNea ɛwom ne sɛ, na Paulo nnye nni sɛ obi wu a, wɔrenkae no bio koraa. Ná ogye di paa sɛ awufo betumi aba nkwa mu bio na wɔatena ase daa. Ade titiriw bi a esii nti na onyaa saa gyidi no. Ohui sɛ ɛyɛ nokwasɛm a obiara ntumi nnye ho kyim; ɛno ne Kristo Yesu wusɔre * no. Saa owusɔre no ne ade titiriw a ɛhyɛɛ tete asuafo no gyidi den.\nƐnde, adɛn nti na ɛsɛ sɛ Yesu wusɔre no ho hia yɛn saa? Yɛbɛyɛ dɛn koraa ahu sɛ esii ampa? Bere a ɔsomafo Paulo kyerɛwee krataa kɔmaa Kristofo a wɔwɔ Korinto no, ma yɛnhwɛ sɛnea ɔne wɔn susuw saa nsɛm yi ho.\nSƐ WƆANNYAN KRISTO NSO Ɛ?\nKristofo a na wɔwɔ tete Korinto no, na owusɔre ho asɛm no ama ebinom adwene atu afra, na na ebinom nso nnye nni koraa sɛ ebetumi asi. Ɔsomafo Paulo krataa a edi kan a ɔkyerɛw kɔmaa Korintofo no mu no, ɔma wohui sɛ, sɛ owusɔre no nyɛ nokware de a, ɛnde na ayɛ asɛm. Ɔkyerɛwee sɛ: “Na sɛ awufo sɔre nni hɔ de a, na ɛkyerɛ sɛ wɔannyan Kristo nso. Na sɛ wɔannyan Kristo nso a, yɛn asɛnka yɛ kwa, na yɛn gyidi nso yɛ kwa. Afei nso wobebu yɛn sɛ yɛadi Onyankopɔn ho adansekurum . . . Mo gyidi so nni mfaso, na moda so wɔ mo bɔne mu. . . . Ɛbɛkyerɛ nso sɛ wɔn a Kristo mu wɔdedae wɔ owu mu no asɛe kwa.”—1 Korintofo 15:13-18.\n“Oyii ne ho adi kyerɛɛ anuanom bɛboro ahanum bere koro mu . . . Ɛno akyi no oyii ne ho adi kyerɛɛ Yakobo, ne afei asomafo no nyinaa; na nea etwa to koraa no, oyii ne ho adi kyerɛɛ me.”—1 Korintofo 15:6-8\nAsɛm a Paulo de fii ase no, obiara ntumi nnye ho akyinnye. Ɔkae sɛ, sɛ awufo sɔre nni hɔ de a, ɛkyerɛ sɛ Kristo wui no, wɔannyan no amma nkwa mu. Sɛ wɔannyan Kristo a, dɛn na anka ebesi? Ɛnde anka asɛmpaka adwuma no bɛyɛ adwumayɛhunu, na anka ɛbɛyɛ nnaadaa kɛse nso. Efisɛ Kristo wusɔre no yɛ ade kɛse a Kristofo gyidi gyina so, na Bible nkyerɛkyerɛ a ɛfa Onyankopɔn tumidi, ne din, n’Ahenni, ne yɛn nkwagye ho nso, worentumi nka ho asɛm nnyaw Kristo wusɔre. Sɛ Kristo ansɔre a, anka asɛm a Paulo ne asomafo a wɔaka no kae no bɛyɛ nkwaseasɛm.\nAnka ɛde nsɛm foforo pii bɛba. Sɛ wɔannyan Kristo amfi awufo mu a, anka Kristofo gyidi bɛyɛ kwa, mfaso biara mma so, na ɛbɛyɛ nnaadaa. Afei nso anka ɛbɛyɛ sɛ nea Paulo ne ebinom adi atoro afa Yesu wusɔre no ho, na ɛbɛyɛ sɛ Yehowa Nyankopɔn a wose onyan Kristo no, wɔadi atoro afa ɔno nso ho. Bio nso, asɛm a yɛka sɛ “yɛn bɔne nti na Kristo wui” no, anka ɛbɛyɛ atosɛm, efisɛ Agyenkwa no mpo, sɛ wɔantumi annye no amfi owu nsam a, ɛbɛyɛ dɛn na watumi agye afoforo. (1 Korintofo 15:3) Ɛno bɛkyerɛ sɛ Kristofo a wɔawuwu mogya adansefo wu no, wɔasɛe kwa, na wonni anidaso biara sɛ wɔbɛsɔre.\nPaulo wiee n’asɛm no sɛ: “Sɛ nkwa yi mu nko na yɛanya Kristo mu anidaso a, ɛnde na yɛn na yɛyɛ mmɔbɔ paa wɔ nnipa nyinaa mu.” (1 Korintofo 15:19) Paulo nso, owusɔre ne ɛho nneɛma a ogye dii nti, ɔhweree nneɛma bi, ohyiaa ɔtaa, ɔfaa ahokyere mu na ɔne owu bɔɔ mpunimpu sɛnea ɛtoo Kristofo binom no. Sɛ owusɔre no nyɛ nokware a, ɛnde anka yɛresom Onyankopɔn kwa!\nNEA ENTI A ƐSƐ SƐ WUGYE DI\nNá Paulo nim sɛ ɛnyɛ saa na asɛm no te. Ná ogye di sɛ wɔanyan Yesu afi awufo mu, na ɔkaa adanse a ɛwɔ ho kyerɛɛ Korintofo no sɛ, “yɛn bɔne nti na Kristo wui sɛnea Kyerɛwnsɛm no ka no; na wosiee no, na da a ɛto so abiɛsa no, wonyan no, sɛnea Kyerɛwnsɛm no ka no; na oyii ne ho adi kyerɛɛ Kefa ne afei dumien * no.” Paulo toaa asɛm no so sɛ: “Ɛno akyi no, oyii ne ho adi kyerɛɛ anuanom bɛboro ahanum bere koro mu, na wɔn mu dodow no ara da so te ase, nanso wɔn mu binom adeda wɔ owu mu. Ɛno akyi no oyii ne ho adi kyerɛɛ Yakobo, ne afei asomafo no nyinaa; na nea etwa to koraa no, oyii ne ho adi kyerɛɛ me.”—1 Korintofo 15:3-8.\nPaulo de ahotoso na efii n’asɛm no ase sɛ yɛn bɔne nti na Kristo wui, na wosiee no, na wonyanee no. Dɛn na ɛmaa Paulo nyaa ahotoso saa? Ade biako a ɛma onyaa saa ahotoso no ne sɛ nnipa pii de wɔn ani hui. Yesu nyan fii awufo mu no, oyii ne ho adi kyerɛɛ nnipa mmiako mmiako (a Paulo nso ka ho); afei oyii ne ho adi kyerɛɛ nnipa akuwakuw bi, na oyii ne ho adi kyerɛɛ nnipadɔm bi nso a wɔn dodow yɛ 500. Saa nnipadɔm no mu pii wɔ hɔ a bere a wɔtee sɛ Yesu anyan no, wɔannye anni. (Luka 24:1-11) Paulo bere so no, nnipa pii a wɔde wɔn ani hui sɛ wɔanyan Yesu no, na wɔn mu dodow no ara da so te ase a wobetumi adi adanse sɛ ampa wohuu no. (1 Korintofo 15:6) Sɛ nnipa baanu anaa baasa di biribi ho adanse a, ebia yebetumi abɔ agu, nanso nnipa 500 ne akyiri adanse de, obiara ntumi mmɔ ngu.\nKae nso sɛ bere a Paulo reka Yesu wu, ne sie, ne ne wusɔre ho asɛm no, ɔkaa no mprenu sɛ “sɛnea Kyerɛwnsɛm no ka no.” Ɛno a ɔkae no ma yehu sɛ Mesia ho nkɔmhyɛ a ɛwɔ Hebri Kyerɛwnsɛm mu no, ne nyinaa baa mu ma ɛdaa adi sɛ Yesu ne Mesia a wɔhyɛɛ ne ho nkɔm no ampa.\nNnipa bebree adanse a wodii ne nea Bible aka nyinaa akyi no, nnipa pii annye Yesu wusɔre no anni, na ɛnnɛ mpo ebinom wɔ hɔ a wonnye nni. Ebinom mpo kae sɛ Yesu asuafo no wiaa n’amu na wotwaa wɔn ho kae sɛ wɔahu sɛ wanyan. Nanso, Roma asraafo a na wɔrewɛn ɔboda no ano no, na asuafo no nni ahoɔden a wobetumi de adi wɔn so. Ebinom nso kyerɛ sɛ ɛnyɛ nokware sɛ Yesu yii ne ho adi kyerɛɛ nkurɔfo, na mmom ɛyɛ biribi na wohui wɔn ani so. Sɛ wɔka saa a, ɛnyɛ nokware, efisɛ oyii ne ho adi kyerɛɛ nnipa pii, na ɛnyɛ da koro pɛ na ɔyɛɛ saa. Afei nso wugye di sɛ biribi a wohui wɔn ani so betumi atõtõ apataa akyekyɛ ama nkurɔfo sɛnea Yesu yɛe wɔ Galilea bere a onyanee no? (Yohane 21:9-14) So biribi a wohui wɔn ani so betumi ayɛ ne ho nipa afrɛ nkurɔfo sɛ wɔmfa wɔn nsa mmɛka no?—Luka 24:36-39.\nEbinom nso ka sɛ Yesu wusɔre no yɛ nnaadaa, na asuafo no ara na wɔbɔɔ wɔn tirim kae. Nanso sɛ wɔyɛɛ saa a, anka mfaso bɛn na wobenya? Owusɔre no ho adanse a asuafo no dii no maa nkurɔfo dii wɔn ho fɛw, wohuu amane, na wokunkum wɔn mu bi mpo. Sɛ ɛyɛ atosɛm a, anka ɛbɛyɛ dɛn na wɔde wɔn nkwa ato asiane mu adi ho adanse? Afei nso, Yerusalem a na wɔn atamfo no repɛ ho kwan akyere wɔn abu wɔn atɛn wɔ hɔ no, ɛhɔ ara na wodii adanse no.\nOwusɔre no ne ade titiriw a ɛhyɛɛ asuafo no den ma wodii wɔn Wura no ho adanse a ɔtaa a ɛyɛ hu sen biribiara mpo antumi ansiw wɔn kwan. Owusɔre no bɛyɛɛ Kristofo gyidi no nnyinaso kɛse paa. Ɛnyɛ ɔkyerɛkyerɛfo nyansafo bi a wokum no nti na tete Kristofo no de wɔn nkwa too wɔn nsam dii ne ho adanse. Wɔde wɔn nkwa too wɔn nsam dii Yesu wusɔre no ho adanse, efisɛ ɛma ɛdaa adi sɛ Kristo a ɔyɛ Onyankopɔn Ba no wɔ tumi, na ɔyɛ ɔteasefo a ɔboa wɔn na ɔkyerɛ wɔn kwan. Ne wusɔre no kyerɛe sɛ wɔn nso, wobenyan wɔn afi awufo mu. Asɛm no ara ne sɛ, sɛ wɔannyan Yesu a, anka Kristosom nni hɔ. Sɛ wɔannyan Yesu a, anka ebia yɛante ne nka mpo.\nƐnde, adɛn nti na ɛsɛ sɛ Kristo wusɔre no ho hia yɛn nnɛ?\n^ nky. 5 Hela asɛmfua a wɔkyerɛɛ ase “owusɔre” wɔ Bible mu no, nea ɛkyerɛ ne sɛ “wɔbɛsɔre agyina hɔ bio.” Ɛkyerɛ sɛ wɔama obi asan aba nkwa mu bio a ne suban ne ne biribiara nsesae; ɔkae biribiara a na onim.\n^ nky. 13 Ɛwom, Yuda Iskariot wui no, ɛkaa asomafo no 11 kosii bere bi, nanso “dumien no” yɛ ɔkwan foforo a wɔfrɛ “asomafo no.” Bere bi a Yesu yii ne ho adi kyerɛɛ wɔn no, asomafo no mu 10 na na wɔwɔ hɔ, efisɛ na Toma nni hɔ, nanso wɔkaa wɔn ho asɛm sɛ 12 no.—Yohane 20:24.\n“Bere bi bɛba a wɔn a wɔteɛ ne wɔn a wɔnteɛ bɛsɔre afi awufo mu.” (Asomafo Nnwuma 24:15) Wɔn a wɔteɛ a wobenyan wɔn no bi ne mmarima ne mmea anokwafo bi te sɛ Noa, Abraham, ne Sara. Wɔn a wɔnteɛ no ne nnipa a wɔannya ho kwan ansua Onyankopɔn ho ade anni ne mmara so no.\nEbinom benya owusɔre abɛyɛ honhom abɔde a owu nni wɔn so tumi, na wɔne Kristo bɛtena ɔsoro adi asase so ahene ne asɔfo. (Adiyisɛm 5:9, 10) Nanso nnipa dodow no ara benya owusɔre abɛtena asase so. Wɔbɛtena asase so paradise agye wɔn ani daa.—Luka 23:39-43.\nBere bɛn na wobenyan awufo?\nSɛ wɔsɛe nipabɔnefo fi asase so a, saa bere no na wobenyan awufo. Bible ma yehu sɛ Yesu mfe apem nniso no mu no, wobenyan awufo bebree aba asase so, na saa bere no wɔbɛma asase adan paradise.—Adiyisɛm 20:6.\nAmanne a wɔyɛ no Easter bere no, ɛfa Yesu wusɔre ho anaa?\nSɛ yɛhwɛ aman pii so a, nnipa yɛ amanne pii de kae Yesu wusɔre, nanso saa amanne no ne Yesu wusɔre no nni hwee yɛ, na mmom efi abosonsom mu. Mfomso bi wɔ ho anaa? Yiw. Onyankopɔn Asɛm hyɛ yɛn sɛ yɛntwe yɛn ho mfi atorosom ho na ‘yɛnsom Agya no honhom ne nokware mu.’—Yohane 4:23; 2 Korintofo 6:17.\nAsɔre asɔre bi kyerɛkyerɛ sɛ Yesu yɛ Onyankopɔn; sɛ ɛte saa a, ɛnde hena na onyanee Yesu?\nYesu yɛ Onyankopɔn Ba, na ɛnyɛ ɔno ne Onyankopɔn a ne din de Yehowa no. Yehowa na onyanee Yesu fii awufo mu. (Romafo 10:9) Bible ho ɔbenfo bi ka sɛ: “Ntease biara nnim sɛ yebedwen sɛ obi betumi anyan ne ho afi awufo mu; Kristo mpo ntumi nyɛ saa.” *\n^ nky. 38 Sɛ wopɛ saa nsɛmmisa yi ho mmuae no bi aka ho a, hwɛ nhoma a wɔato din Dɛn na Bible Kyerɛkyerɛ Ankasa? no ti 7 ne 8. Yehowa Adansefo na wotintimii. Wubetumi nso akɔ www.jw.org.


Sɛnea Wobɛdi Ankonamyɛ So | Mmoa a Wɔde Ma Abusua No\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch Efik English Estonian Ewe Finnish French Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kikaonde Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Malayalam Maltese Marathi Myanmar Nepali Norwegian Pangasinan Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Telugu Thai Tigrinya Tok Pisin Tsonga Tswana Turkish Twi Ukrainian Vietnamese Waray-Waray Xhosa Yoruba Zulu\n“Me nnamfo yɛ mmienu, nanso sɛ wɔreyɛ biribi a wɔmfrɛ me. Nea mɛte ara ne sɛ wɔakɔgye wɔn ani. Da bi, mefrɛɛ wɔn mu baako wɔ ne fie, nanso obi na ɔfaa fon no. Afei metee sɛ ɔbaako no nso wɔ hɔ na wɔn mmienu rebɔ nkɔmmɔ serew. Enti m’aso kɛkɛ na mede tee nea ɛkɔɔ so, na ɛno koraa na ɛhyee me!”—Maria. *\nƐyɛ wo sɛ wo nnamfo ayi wo baako ahyɛ wo nsa ma woayɛ ankonam? Sɛ saa a, ɛnneɛ Bible afotu bɛtumi aboa wo. Nanso wo deɛ, ma yɛnsusu ankonamyɛ ho kakra.\nObiara tumi yɛ ankonam. Nnipa a wɔagye din mpo tumi yɛ ankonam. Adɛn ntia? Efisɛ ɛnyɛ nnamfo dodow a wowɔ ne asɛm no, na mmom nnipa ko a wofa wɔn nnamfo no na ɛhia. Obi wɔ hɔ a wagye din, na daa nnipa atwa ne ho ahyia, nanso wobɛhwɛ na ɔnni adamfo papa baako mpo wɔ wɔn mu. Ɛba saa ɔtumi yɛ ankonam.\nAnkonamyɛ bɛtumi adi wo awu. Nwomanimfo yɛɛ nhwehwɛmu ahorow 148, na nea ɛbɛdaa adi ne sɛ ankonamyɛ bɛtumi atwa obi nkwa so. Wɔhuu nso sɛ, sɛ obi yɛ ankonam a, ɛte sɛ obi a “daa ɔnom sigaret mfuamfua 15,” na ɛyɛ hu sen “obi a wayɛ kɛse aboro so.”\nAnkonamyɛ bɛtumi ama woasi gyinae bɔne. Ɛbɛtumi ama woafa obiara kɛkɛ adamfo. Aberante bi a ɔde Alan kaa sɛ: “Ɛtɔ da a, na wohia obi wɔ wo nkyɛn, efisɛ wote nka sɛ woayɛ ankonam. Anhwɛ a, wobɛka mpo sɛ, adamfo bɔne yɛ sen ankonamyɛ. Adwene a ɛte saa bɛtumi de ɔhaw aba.”\nIntanɛt ne kɔmputa nyɛ ankonamyɛ ano aduro. Ababaa bi a ɔde Natalie kaa sɛ, “Mɛtumi de text message ne e-mail akɔma nnipa 100 da biara, nanso na meda so ara yɛ ankonam.” Aberante bi a wɔfrɛ no Tyler nso kaa asɛm a ɛte saa ara. Ɔse “text message te sɛ biribi a yɛde pa yɛn anom. Nanso sɛ wo ne obi bɔ nkɔmmɔ anim ne anim a, ɛte nea woadi aduane ankasa. Ampa, ɛtɔ da a wohia biribi de apa w’anom, nanso wontumi mfa ɛno nsesa aduane.”\nNya adwempa. Fa no sɛ wo nnamfo kɔɔ baabi kɔgyee wɔn ani, nanso wɔamfrɛ wo. Akyiri yi wokɔhuu ɛho foto wɔ Intanɛt so. Wobɛtumi ayɛ nneɛma mmienu. Wopɛ a wobɛtumi anya adwene sɛ wɔhyɛɛ da paa na wɔamfrɛ wo, anaa wobɛtumi ahwɛ no kwan foforo so. Wo deɛ hwɛ, wonim nea enti a ɛbaa saa? Sɛ wonnim a, adɛn nti na woanya wɔn ho adwemmɔne? Ebia biribi na ɛsii nti na wɔamfrɛ wo, enti ɛbɛyɛ papa mmom sɛ wonya wɔn ho adwempa. Mpɛn pii no, w’adwene na ɛka kyerɛ wo sɛ woyɛ ankonam.—Bible mu asɛm: Mmebusɛm 15:15.\nNhããhãã w’ani. Sɛ woyɛ ankonam a ebia wobɛnya adwene sɛ, ‘Amanfoɔ nkɔɔ baabiara mfrɛɛ me da,’ anaa ebia wobɛka sɛ, ‘Obiara mpɛ m’asɛm.’ Sɛ wohããhãã w’ani ka saa a, ɛbɛsɛe asɛm no koraa. Ɛba saa a worenka wo ho nkɔ nnipa ho, na daa na woayɛ mmɔbɔmmɔbɔ, na ɛno nso bɛma woasusu sɛ woyɛ ankonam na obiara ayi wo baako ahyɛ wo nsa.—Bible mu asɛm: Mmebusɛm 18:1.\nMfa w’atipɛnfo nkutoo nnamfo. Bible ka sɛ bere a Dawid faa Yonatan adamfo no na ɔyɛ aberantewa; na Yonatan sen no mfe 30. Na ɛnyɛ Dawid tipɛn ne Yonatan, nanso na mframa mfa wɔn ntam. (1 Samuel 18:1) Wo nso wobɛtumi anya adamfo a ɔte saa. Kiara yɛ ababaa a wadi mfe 21. Ɔka sɛ: “Mabɛhu sɛ, sɛ mefa mmaa mpanyimfo adamfo a ɛboa me paa. Me nnamfonom bi anyin sen me bam, na wɔde wɔn nyansa ne wɔn nimdeɛ boa me.”—Bible mu asɛm: Hiob 12:12.\nƐsɛ sɛ wonya bere ma wo ho. Ebinom wɔ hɔ a, wɔnyae a anka daa na nnipa gu wɔn ho; obi nni wɔn ho pɛ na wɔayɛ hahaaha. Nanso sɛ nnipa nni wo ho a ɛno nkyerɛ sɛ woyɛ ankonam. Yɛmfa Yesu nyɛ nhwɛso. Na ɔpɛ nnipa paa, nanso ɛtɔ da a na ɔpɛ sɛ ɔnya bere kakra ma ne ho. (Mateo 14:23; Marko 1:35) Wo nso wobɛtumi ayɛ saa ara. Sɛ nnipa nni wo ho a, nka sɛ woyɛ ankonam. Mmom fa saa bere no dwendwene nneɛma ho, na wobɛhu sɛ wɔwɔ nhyira pii. Woyɛ saa a, w’ani bɛgye na ɛrenyɛ den sɛ amanfoɔ bɛbɛn wo.—Mmebusɛm 13:20.\n^ nky. 4 Wɔasesa din no bi.\n“Mmɔborɔni deɛ, da biara nyɛ mma no; na deɛ ɔwɔ anigyeɛ akoma no wɔ apontoɔ mu daa.”—Mmebusɛm 15:15.\n‘Deɛ ɔte ne ho no twe ne ho firi nyansa nyinaa ho.’—Mmebusɛm 18:1.\n“Nyansa nni nkɔkoraa mu anaa, na nteaseɛ nni onyinkyerɛ mu?”—Hiob 12:12.\n“Mmabun pii ayɛ ankonam, nanso wɔde sie. Wo deɛ hwɛ sɛ obi ne nkurɔfo pii bɔ nkɔmmɔ wɔ Intanɛt so, nanso wɔnni ne nkyɛn. Wei nyinaa bɛma wayɛ ankonam.”\n“Yɛn nyinaa wɔ nnamfo a wɔatu akɔtena baabi, anaa biribi nti yɛnhu yɛn ho. Ɛwom sɛ wɔnte mmɛn me deɛ, nanso mebɔ mmɔden sɛ mɛte wɔn nka. Sɛ wohuu w’adamfo bi akyɛ na wonya hokwan ne no bɔ nkɔmmɔ a, ɛma wo ho bae wo paa.”\nHwɛ nneɛma mmiɛnsa a ebetumi aboa wo ama woadi ankonamyɛ so na woanya nnamfo a wɔrennyaw wo da.


1 ነገሥት 12 NASV – 1 Ahemfo 12 ASCB | Biblica\n1 ነገሥት 12 NASV – 1 Ahemfo 12 ASCB\nAtifi Fam Mmusuakuo No Te Atua\n1Rehoboam kɔɔ Sekem, ɛfiri sɛ, na Israelfoɔ nyinaa akɔ hɔ sɛ wɔrekɔsi no ɔhene. 2Ɛberɛ a Nebat babarima Yeroboam tee sɛ Salomo awuo no, ɔfiri Misraim baeɛ, ɛfiri sɛ ɔdwane firii ɔhene Salomo nsam kɔtenaa Misraim. 3Enti, Israel mpanimfoɔ soma ma wɔkɔfaa Yeroboam, na Israel nnipadɔm no nyinaa kɔɔ Rehoboam nkyɛn, ne no kɔkasaeɛ sɛ, 4“Wʼagya hyɛɛ yɛn ma yɛyɛɛ adwumaden. Yɛsrɛ wo, te saa adwumaden ne apeatoɔ adesoa duruduru a wʼagya de soaa yɛn no so. Woyɛ saa a, yɛbɛsom wo nokorɛ mu.”\n5Rehoboam buaa sɛ, “Momma me nnansa na menwene mo asɛm yi ho. Ɛno akyi, mommra mmɛgye me mmuaeɛ.” Enti, nnipa no sane kɔeɛ.\n6Na ɔhene Rehoboam ne ne mpanimfoɔ a wɔsom nʼagya Salomo ɛberɛ a ɔte ase no tuu asɛm no ho agyina. Ɔbisaa mpanimfoɔ no sɛ, “Moka asɛm no ho ɛdeɛn? Mmuaeɛ bɛn na memfa mma saa nnipa yi?”\n7Wɔbuaa no sɛ, “Sɛ ɛnnɛ yi, wopɛ sɛ woyɛ ɔsomfoɔ ma saa nnipa yi, na woma wɔn mmuaeɛ pa a, ɛnneɛ, daa wɔbɛsom wo nokorɛ mu.”\n10Nʼatipɛnfoɔ mmabunu buaa no sɛ, “Ka kyerɛ wɔn a wɔnwiinwii no sɛ, ‘Me kɔkorɔbɛto mu pi sene mʼagya asene; sɛ modwene sɛ ɔhyɛɛ mo so dodo a, montwɛn na monhwɛ sɛdeɛ mɛyɛ.’ 11Aane, mʼagya yɛɛ den wɔ mo so, na mɛyɛ aboro saa. Mʼagya kaa mo mpire a, me deɛ mede anyanyankyerɛ bɛkeka mo.”\n12Nnansa akyi, Yeroboam ne nnipa no nyinaa sane baa sɛ wɔrebɛtie Rehoboam mmuaeɛ, sɛdeɛ ɔkaeɛ no. 13Ɔhene no buaa nnipa no abufuo so. Wamfa mpanimfoɔ no afotuo no; 14ɔfaa mmabunu no afotuo. Ɔka kyerɛɛ nnipa no sɛ, “Mʼagya yɛɛ den wɔ mo so, na mɛyɛ aboro saa. Mʼagya hwee mo mpire na me deɛ mede anyanyankyerɛ bɛkeka mo.” 15Enti, ɔhene no antie nnipa no adesrɛ. Sɛdeɛ nneɛma mu daneeɛ no nyinaa firi Awurade, ɛfiri sɛ, ɛmaa asɛm a Awurade nam Ahiya a ɔfiri Silo so ka kyerɛɛ Nebat babarima Yeroboam no baa mu.\n16Ɛberɛ a Israel nyinaa hunuu sɛ ɔhene anyɛ wɔn abisadeɛ amma wɔn no, wɔteateaam sɛ, “Yɛne Dawid nni hwee yɛ! Yɛne Yisai babarima no nni hwee yɛ! Israel, momma yɛnkɔ yɛn nkyi! Dawid, hwɛ wʼankasa wo fie so!” Enti, Israelfoɔ no sane kɔɔ wɔn fie. 17Na Rehoboam toaa so dii Israelfoɔ a wɔtenaa Yuda nkuro so no nyinaa so ɔhene.\n18Na ɔhene Rehoboam somaa Adoram a na ɔtua adwumayɛfoɔ ano no sɛ ɔnkɔhwɛ, na asomdwoeɛ mmra, nanso Israel nyinaa sii no aboɔ, kumm no. Ɛberɛ a ɔhene Rehoboam tee saa asɛm yi no, ntɛm ara, ɔhuri tenaa ne teaseɛnam mu, dwane kɔɔ Yerusalem. 19Israel mmusuakuo a wɔwɔ atifi fam no ampene sɛ Dawid aseni bɛdi wɔn so, de bɛsi ɛnnɛ.\n20Ɛberɛ a Israelfoɔ tee sɛ Yeroboam firi Misraim asane aba no, wɔyɛɛ nhyiamu, sii no ɔhene wɔ Israel nyinaa so. Enti, Yuda abusuakuo no nko ara na wɔkaeɛ, somm Dawid fie nokorɛ mu.\n21Ɛberɛ a Rehoboam duruu Yerusalem no, ɔboaboaa Yuda ne Benyamin akodɔm ano. Ɔyii akofoɔ mpem ɔha ne aduɔwɔtwe, sɛ wɔrekɔko atia Israel akodɔm, na wɔafa ahemman no adi so.\n22Nanso, Onyankopɔn ka kyerɛɛ Semaia, Onyankopɔn onipa no sɛ, 23“Ka kyerɛ Salomo babarima Rehoboam, Yudahene ne nnipa a wɔfiri Yuda ne Benyamin sɛ, 24‘Sɛdeɛ Awurade seɛ nie, Mo ne mo nuanom Israelfoɔ nntwa mo ho nko. Monsane nkɔ mo akyi, na deɛ asi no nyinaa firi me!’ ” Enti, wɔtiee Awurade asɛm no, sane kɔɔ wɔn fie sɛdeɛ Awurade hyɛeɛ no.\nYeroboam Yɛ Sika Anantwie\n25Yeroboam kyekyeree Sekem kuro wɔ Efraim bepɔ asase so, ma ɛbɛyɛɛ ne kuropɔn. Akyire yi, ɔkɔkyekyeree kuro Penuel. 26Yeroboam dwenee ho dinn, see nʼakomam sɛ, “Sɛ manhwɛ yie a, ahemman no bɛsane akɔ Dawid fiefoɔ adedifoɔ nsam. 27Na sɛ wɔkɔ Yerusalem, kɔbɔ afɔdeɛ wɔ Awurade Asɔredan mu nso a, wɔbɛsom Yudahene Rehoboam. Ɛba saa a, wɔbɛkum me, de ɔno mmom asi wɔn so ɔhene.”\n28Enti, ɔtiee deɛ nʼafotufoɔ ka, na ɔyɛɛ sikakɔkɔɔ anantwie mma mmienu. Ɔka kyerɛɛ nnipa no sɛ, “Ɛyɛ ɔbrɛ bebree sɛ mobɛforo akɔ Yerusalem akɔsom. Ɛno enti, Israel, yeinom ne anyame a wɔyii mo firii Misraim!” 29Ɔde nantwie mma ahoni yi sisii Israel anafoɔ ne atifi, wɔ Bet-El ne Dan. 30Yei bɛyɛɛ bɔne kɛseɛ, ɛfiri sɛ, nnipa no somm ahoni no, a na mpo wɔtwa ɛkwan kɔ Dan.\n31Yeroboam12.31 Yeroboam yii asɔfoɔ a wɔnyɛ Lewifoɔ, ɛfiri sɛ, na Lewifoɔ bebree ne Rehoboam adwane kɔ Yerusalem akɔpɛ dwanekɔbea (2 Be 11.13-17). sisii abosonnan wɔ nkokoɔ so, na ɔpaa asɔfoɔ firii nnipa no mu a na wɔmfiri Lewi asɔfoɔ abusua mu. 32Yeroboam hyehyɛɛ nyamesom dapɔnna wɔ Bet-El a na wɔdi saa nna no Bul bosome (bɛyɛ Ahinime) mu a na ɛte sɛ Yuda Dwanekɔbea Afahyɛ no ara. Bet-El hɔ na ɔno ankasa bɔɔ afɔdeɛ maa anantwie mma ahoni a wayɛ no. Na Bet-El hɔ ara nso, na ɔpaa asɔfoɔ, maa abosomfie a ɔsisiiɛ no. 33Na ɔno ankasa yii da bi too hɔ, Bul bosome (bɛyɛ Ɔsannaa) mfimfini mu hɔ, na Yeroboam kɔbɔɔ afɔdeɛ wɔ afɔrebukyia so wɔ Bet-El. Ɔhyɛɛ anyamesom afahyɛ ase maa Israel, na ɔforo kɔɔ afɔrebukyia no so kɔhyee aduhwam.\nASCB : 1 Ahemfo 12


Ɔtuu Ahonhommɔne Fii Abarimaa Bi So | Yesu Asetena\nNÁ WƆHIA GYIDI KƐSE ANSA NA WƆATUMI ATU AHONHOMMƆNE\nBere a Yesu, Petro, Yakobo, ne Yohane fi bepɔ no so bae no, wɔbɛtoo nnipadɔm bi. Wɔhuu sɛ biribi nkɔ yie. Ná akyerɛwfo bi abɛtwa asuafo no ho ahyia ne wɔn regye akyinnye denneennen. Nkurɔfo no huu Yesu no, ɛyɛɛ wɔn dɛ na wɔtuu mmirika kɔkyeaa no. Yesu bisaa sɛ: “Ɛdeɛn ho na mo ne wɔn redi anobaabaeɛ?”—Marko 9:16.\nƆbarima bi fi nnipa no mu bɛkotoo Yesu nan ase kaa sɛ: “Ɔkyerɛkyerɛfoɔ, mede me babarima a mum honhom wɔ ne soɔ brɛɛ wo; na baabiara a ɛbɛba ne soɔ no ɛtwa no hwe fam, n’ano pu ahuro na ɔtwɛre ne sẽ na ɔyɛ mmerɛ. Na meka kyerɛɛ w’asuafoɔ no sɛ wɔntu, nanso wɔantumi.”—Marko 9:17, 18.\nEbia nea ɛkɔfaa anobaabae no bae ne sɛ, akyerɛwfo no kasa tiaa asuafo no, na ebi mpo a wɔserew wɔn sɛ wɔantumi ansa abarimaa no yareɛ. Ná abofra no papa ayɛ basaa, nanso Yesu anka hwee ankyerɛ no. Mmom ɔka kyerɛɛ nnipakuw no sɛ: “O awoɔ ntoatoasoɔ kɔntɔnkye a wɔnni gyidie, berɛ tenten sɛn na me ne mo ntena? Mennya mo ho aboterɛ nkɔsi da bɛn?” Yɛbɛtumi aka sɛ na saa animka no kɔ ma akyerɛwfo a Yesu wɔ bepɔ no so no, wɔteetee n’asuafo no. Afei Yesu danee n’ani kyerɛɛ abofra no papa kaa sɛ: “Fa no brɛ me ha.”—Mateo 17:17.\nAbarimaa no reyɛ adu Yesu nkyɛn no, honhommɔne no twaa no hwee fam wosoo no biribiribiri. Ɔmunimunii wɔ fam na n’ano twaa ahuro. Yesu bisaa abofra no papa sɛ: “Ɛfiri berɛ bɛn na yei ayɛ no?” Ɔkaa sɛ: “Ɛfiri ne mmɔfraase pɛɛ; na ɛtaa twa no hwe egya ne nsuo mu ma no pira.” Afei ɔsrɛɛ Yesu sɛ: “Sɛ wobɛtumi ayɛ ho biribi a, hu yɛn mmɔbɔ na boa yɛn.”—Marko 9:21, 22\nNá abofra no papa nhu nea ɔnyɛ efisɛ Yesu asuafo no mpo antumi ammoa no. Bere a Yesu huu sɛnea ɔbarima no asɛm ayɛ awerɛhoɔ no, ɔkaa awerɛkyekyesɛm kyerɛɛ no. Ɔkaa sɛ: “Wose, ‘Sɛ wobɛtumi ayɛ ho biribi a’? Hwɛ, sɛ obi wɔ gyidie a, adeɛ nyinaa bɛtumi ayɛ yie ama no.” Ɛhɔ ara na papa no kaa sɛ: “Mewɔ gyidie! Baabi a mehia gyidie no boa me!”—Marko 9:23, 24.\nAfei Yesu huu sɛ nnipadɔm no agye bum reba ne nkyɛn. Wɔbɛgyinagyinaa hɔ hwɛɛ nea ɛrekɔ so. Ɛnna Yesu teateaa honhommɔne no sɛ: “Mum ne asotire honhom, mehyɛ wo sɛ firi ne mu na mma ne mu bio.” Bere a honhommɔne no refiri abarimaa no mu no, ɛmaa no teateaam, na ɔsensene maa ne ho wosoo biribiribiri. Afei ɔdaa hɔ a wankeka ne ho. Bere a nkurɔfo huu nea asi no, wɔn mu bebree kaa sɛ: “Wawu!” (Marko 9:25, 26) Nanso bere a Yesu sɔɔ abofra no nsa no, ɔsɔree na ne “ho tɔɔ no dɔn no ara mu.” (Mateo 17:18) Nea Yesu yɛe no maa nkurɔfo no ho dwirii wɔn, na na ɛdi saa.\nBere bi a Yesu somaa asuafo no, wɔtumi tuu ahonhommɔne. Nanso saa bere yi deɛ anyɛ yie, enti wɔkɔɔ fie no, wɔbisaa Yesu sɛ: “Adɛn nti na yɛantumi antuo?” Yesu kyerɛɛ mu sɛ gyidi a wɔnni nti na ɛbaa saa. Ɔkaa sɛ: “Yei deɛ, sɛ ɛnyɛ mpaebɔ a, biribiara nni hɔ a ɛbɛtumi atu no.” (Marko 9:28, 29) Ansa na obi bɛtumi atu honhommɔne a ɔyɛ den saa no, gye sɛ ɔnya gyidi kɛse na ɔbɔ mpae ma Onyankopɔn boa no.\nYesu toaa so sɛ: “Nokorɛm mese mo sɛ, sɛ mowɔ gyidie a ne kɛseɛ te sɛ sinapi aba mpo a, mobɛka akyerɛ bepɔ yi sɛ, ‘Tu firi ha kɔ do,’ na ɛbɛtu, na biribiara nni hɔ a ɛrenyɛ yie mma mo.” (Mateo 17:20) Enti gyidi tumi yɛ nneɛma pii.\nƐtɔ da a, nneɛma bi tumi yɛ ɔbotantim siw Yehowa som adwuma no kwan. Nanso sɛ yɛnya gyidi a, yɛbɛtumi atutu ɔhaw a ɛte sɛ mmepɔ no agu.\nYesu fii bepɔ no so bae no, dɛn na ɔbɛtoo so?\nAdɛn nti na asuafo no antumi antu honhommɔne no amfiri abarimaa no mu?\nSɛ yɛwɔ gyidi kɛse a, dɛn na yɛbɛtumi ayɛ?


Sɛnea W’abusua Benya Anigye\nSɛn na Onyankopɔn Pɛ sɛ Yɛn Asetena Yɛ?\nTI 1 Hena Ne Onyankopɔn?\nTI 2 Bible Yɛ Nhoma a Efi Onyankopɔn Hɔ\nTI 3 Adɛn Nti na Onyankopɔn Bɔɔ Yɛn Baa Asase So?\nTI 5 Onyankopɔn Akyɛde a Ɛso Paa ne Agyede No\nTI 6 Yewu a Ɛhe na Yɛkɔ?\nTI 7 Awufo Bɛsɔre!\nTI 9 Wohwɛ a Wiase Awiei Abɛn?\nTI 10 Nea Bible Ka Fa Abɔfo Ho\nTI 11 Adɛn ne Amanehunu Bebrebe Yi?\nTI 12 Wubetumi Afa Onyankopɔn Adamfo?\nTI 13 Nkwa Yɛ Akyɛde a Ɛnsɛ sɛ Wototo no Ase\nTI 14 W’abusua Betumi Anya Anigye\nTI 15 Sɛnea Onyankopɔn Pɛ sɛ Yɛsom No\nTI 16 Som Onyankopɔn Yiye\nTI 17 Mpaebɔ Yɛ Hokwan Kɛse\nTI 18 Adɛn Nti na Ɛsɛ sɛ Mihyira Me Ho So Ma Onyankopɔn na Mebɔ Asu?\nTI 19 Bata Yehowa Ho\nKENKAN WƆ Abbey Abui Acholi Alur American Sign Language Amharic Angolan Sign Language Arabic Armenian Armenian (West) Ateso Attié Aymara Azerbaijani Azerbaijani (Cyrillic) Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Betsimisaraka (Southern) Bislama Bolivian Sign Language Boulou Bété Cambodian Chavacano Chichewa Chin (Tiddim) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chopi Chuabo Cibemba Cinyanja Colombian Sign Language Cuban Sign Language Damara Dangme Danish Douala Drehu Dusun Dutch Efik English Estonian Ewe Fante Fijian Fon French Futuna (East) Ga Gitonga Guarani Guarani (Bolivia) Guerze Gun Guéré Haitian Creole Hausa Herero Hindi Hungarian Hunsrik Iban Ibinda Igbo Indian Sign Language Indonesian Irish Italian Italian Sign Language Javanese Jula Kabiye Kabuverdianu Kachin Kannada Karen (S'gaw) Khana Kikamba Kikaonde Kikongo Kikuyu Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Kpelle Krio Kurdish Kurmanji Kwangali Kwanyama Kyangonde Lamba Lhukonzo Lingala Lomwe Luganda Lugbara Lunda Luo Luvale Macua Malagasy Malayalam Maltese Mambwe-Lungu Marathi Mauritian Creole Mazahua Mbunda Meru Moore Myanmar Navajo Ndau Ndebele Ndebele (Zimbabwe) Ndonga Ngangela Nias Nigerian Pidgin Norwegian Nyaneka Nyungwe Nzema Okpe Oromo Otetela Pidgin (Cameroon) Ponapean Portuguese Portuguese (Portugal) Portuguese Sign Language Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Romany (Eastern Slovakia) Romany (Macedonia) Romany (Macedonia) Cyrillic Romany (Southern Greece) Runyankore Russian Rutoro Samoan Sangir Sango Sena Sepedi Sesotho (South Africa) Seychelles Creole Sidama Silozi Sinhala Spanish Spanish Sign Language Sranantongo Sunda Swahili Swati Swedish Tahitian Tajiki Talian Tamil Tandroy Tankarana Thai Thai Sign Language Tigrinya Tiv Tongan Tshiluba Tshwa Tsonga Tswana Turkish Twi Ukrainian Umbundu Urdu Urhobo Uruund Vezo Vietnamese Wallisian Welsh Wolaita Yacouba Zande Zulu\n1, 2. Dɛn na Yehowa pɛ sɛ abusua biara nya?\nYEHOWA NYANKOPƆN na ɔhyehyɛɛ aware a edi kan. Bible ka sɛ, bere a Onyankopɔn bɔɔ ɔbea a odi kan no, “ɔde no brɛɛ onipa no.” Adam huu ɔbea no, n’ani gyei araa maa ɔkae sɛ: “Me nnompe mu dompe ne me honam mu nam ni.” (Genesis 2:22, 23) Wei ma yehu sɛ Yehowa pɛ sɛ awarefo ani gye.\n2 Nea ɛyɛ awerɛhow ne sɛ, ebinom wɔ hɔ a anigye a wɔfrɛ no anigye, wonnyaa bi wɔ wɔn abusua mu da. Nanso nsɛm pii wɔ Bible mu a sɛ abusua no muni biara de yɛ adwuma a, ebetumi aboa ama anigye ne baakoyɛ aba abusua no mu.—Luka 11:28.\nNEA ONYANKOPƆN PƐ SƐ OKUNUNOM YƐ\n3, 4. (a) Sɛn na ɛsɛ sɛ ɔbarima ne ne yere tena? (b) Adɛn nti na ehia sɛ ɔbarima de ne yere mfomso kyɛ no na ɔbea nso de ne kunu deɛ kyɛ no?\n3 Bible se ɛsɛ sɛ okunu dɔ ne yere na odi no ni. Yɛsrɛ wo kenkan Efesofo 5:25-29. Ɛsɛ sɛ ɔbarima dɔ ne yere bere nyinaa. Afei nso ɛsɛ sɛ ɔhwɛ no bɔ ne ho ban, na ɛnsɛ sɛ ɔteetee no.\n4 Sɛ ɔbea di mfomso a, dɛn na ɛsɛ sɛ ne kunu yɛ? Bible tu okununom fo sɛ: “Monkɔ so nnɔ mo yerenom, na mommma mo bo mmfuw wɔn denneennen.” (Kolosefo 3:19) Okununom, monkae sɛ mo nso mudi mfomso. Sɛ wopɛ sɛ Onyankopɔn de wo mfomso kyɛ wo a, ɛnde ɛsɛ sɛ wode wo yere deɛ kyɛ no. (Mateo 6:12, 14, 15) Ɔbea ne okunu wɔ hɔ na sɛ obiara yi ne yam de ne yɔnko mfomso kyɛ no a, ɛboa ma anigye tena aware no mu.\n5. Adɛn nti na ɛsɛ sɛ ɔbarima di ne yere ni?\n5 Nea Yehowa pɛ ne sɛ ɔbarima bedi ne yere ni. Ɛsɛ sɛ ɔbarima ma ne yere asɛm hia no paa. Wei nyɛ ade a ɛsɛ sɛ ɔtoto no ase. Efisɛ, sɛ ɔbarima bi ne ne yere anni no yiye a, anhwɛ a Yehowa rentie ne mpaebɔ. (1 Petro 3:7) Sɛ obi dɔ Yehowa a, Yehowa nso ani gye ne ho. Ɔnhwɛ sɛ ɔyɛ ɔbea anaa ɔbarima.\n6. Sɛ Bible ka sɛ okunu ne ne yere yɛ “ɔhonam koro” a, ɛkyerɛ sɛn?\n6 Yesu kyerɛkyerɛɛ mu sɛ, ɔbarima ne ne yere nyɛ “baanu bio, na mmom ɔhonam koro.” (Mateo 19:6) Enti ɛsɛ sɛ wodi wɔn ho nokware, na ɛnsɛ sɛ baako fi ne yɔnko akyi. (Mmebusɛm 5:15-21; Hebrifo 13:4) Ɛba nna a, ɛnsɛ sɛ awarefo bɔ wɔn ho atirimɔden. (1 Korintofo 7:3-5) Ɛsɛ sɛ okunu kae sɛ “onipa biara ntan n’ankasa honam da; mmom no ɔyɛn no na n’ani kũ ho.” Enti ɛsɛ sɛ ɔdɔ ne yere na n’ani kũ ne ho. Ade a ɔbea pɛ ara ne sɛ ne kunu bɛdɔ no na woahu sɛ odwen ne ho.—Efesofo 5:29.\nNEA ONYANKOPƆN PƐ SƐ ƆYERENOM YƐ\n7. Adɛn nti na ehia sɛ abusua biara nya obi a ɔbɛkyerɛ wɔn kwan?\n7 Sɛ biribiara bɛkɔ yiye wɔ abusua no mu a, ehia sɛ wonya obi a ɔda abusua no ano ma ɔkyerɛ wɔn kwan. Asɛm a ɛwɔ 1 Korintofo 11:3 no ka sɛ: “Ɔbarima biara ti ne Kristo; ɔbea nso ti ne ɔbarima; Kristo nso ti ne Onyankopɔn.”\n8. Dɛn na ɔbea bɛyɛ de akyerɛ sɛ ɔwɔ obu kɛse ma ne kunu?\n8 Okunu biara betumi adi mfomso. Nanso sɛ ɔbarima si gyinae na ne yere taa n’akyi a, ɛboa abusua no nyinaa. (1 Petro 3:1-6) Bible ka sɛ: “Ɔyere de, onnya obu kɛse mma ne kunu.” (Efesofo 5:33) Na sɛ ɔbea ne ne kunu nni ɔsom baako mu nso ɛ? Sɛ saa mpo a, ɛsɛ sɛ onya obu kɛse ma no. Bible se: “Mo ɔyerenom, mommrɛ mo ho ase mma mo ankasa mo kununom, na sɛ ebinom anyɛ aso amma asɛm no a, ɔyerenom nam wɔn abrabɔ so anya wɔn a ɔkasa nka ho, efisɛ wɔn ankasa bedi mo abrabɔ kronn ne obu a emu dɔ no ho adanse.” (1 Petro 3:1, 2) Sɛ ɔbea no bɔ bra pa a, ebetumi ama ne kunu ate no ase na wama no kwan ma wasom Yehowa.\n9. (a) Sɛ ɔbea ne ne kunu nyɛ adwene wɔ biribi ho a, dɛn na ɛsɛ sɛ ɔyɛ? (b) Afotu bɛn na Tito 2:4, 5 de ma ɔyerenom?\n9 Sɛ ɔbea ne ne kunu nyɛ adwene wɔ biribi ho a, dɛn na ɛsɛ sɛ ɔyɛ? Ɛsɛ sɛ ɔde obu kyerɛ n’adwene. Bere bi, Abraham yere Sara kaa biribi, na na ɛnyɛ Abraham dɛ, nanso Yehowa ka kyerɛɛ no sɛ: “Tie no.” (Genesis 21:9-12) Kristoni barima paa deɛ, ɛyɛ den sɛ obesi gyinae a ɛne Bible nhyia. Enti sɛ osi gyinae a, ɛsɛ sɛ ne yere gye tom. (Asomafo Nnwuma 5:29; Efesofo 5:24) Ɔyere pa hwɛ ma n’abusua nya nea wohia. (Kenkan Tito 2:4, 5.) Sɛ ne kunu ne ne mma hu sɛnea okum ne ho ma abusua no a, wɔdɔ no na wobu no kɛse.—Mmebusɛm 31:10, 28.\nDɛn na Sara yɛe a mmea awarefo betumi asuasua?\n10. Dɛn na Bible ka wɔ ntetewmu ne awaregyae ho?\n10 Ɛtɔ da a, asɛm a ɛnyɛ asɛm koraa, na awarefo agyina so atetew mu anaa wɔagyae aware. Nanso Bible ka sɛ “ɔyere ne ne kunu nntetew mu” na “okunu nso mmfi ne yere ho.” (1 Korintofo 7:10, 11) Sɛ tebea no mu yɛ den paa a, awarefo tumi tete mu, nanso ansa na obi bɛyɛ saa no, ɛsɛ sɛ odwen ho kɔ akyiri. Awaregyae nso ɛ? Bible ma yehu sɛ ade baako pɛ a obi betumi agyina so agyae aware ne sɛ ne kunu anaa ne yere befi n’akyi anaa ɔne onipa foforo bɛda.—Mateo 19:9.\nNEA ONYANKOPƆN PƐ SƐ AWOFO YƐ\nYesu atwa sa pa ato hɔ ama obiara wɔ abusua no mu\n11. Dɛn paa na mmofra hia fi wɔn awofo hɔ?\n11 Awofo, munnya mo mma ho adagyew. Ɛsɛ sɛ wunya bere ma wo mma. Ade a ehia sɛ woyɛ ma wɔn paa ne sɛ wobɛkyerɛkyerɛ wɔn ama wɔahu Yehowa.—Deuteronomium 6:4-9.\n12. Dɛn na ɛsɛ sɛ awofo yɛ de bɔ wɔn mma ho ban?\n12 Yɛ ara na Satan wiase yi mu tena reyɛ hu, na ebinom nya yɛn mma a wobedi wɔn bɔne; wobetumi mpo afeefee wɔn. Ɛyɛ den ma awofo bi sɛ wɔne wɔn mma bɛbɔ ɔbarima ne ɔbea nna ho nkɔmmɔ. Nanso ɛsɛ sɛ awofo boa wɔn mma na wɔatumi ada wɔn ho so wɔ nnipa a wɔte saa ho. Ɛsɛ sɛ wɔkyerɛ mmofra no nea wobetumi ayɛ na nnipabɔnefo yi annya wɔn. Awofo, ɛsɛ sɛ mobɔ mo mma ho ban. *—1 Petro 5:8.\n13. Ɔkwan bɛn na ɛsɛ sɛ awofo fa so kyerɛkyerɛ wɔn mma?\n13 Ɛyɛ awofo asɛyɛde sɛ wɔkyerɛ wɔn mma akyerɛ pa. Wobɛyɛ dɛn akyerɛkyerɛ wo mma? Wo mma hia kasakyerɛ ne ateɛteɛ, nanso sɛ wɔyɛ bɔne a, ɛnsɛ sɛ wɔteɛ wɔn boro so. (Yeremia 30:11) Enti mfa abufuw nteɛ wo mma. Nka nsɛm a ɛbɛwowɔ wɔn te sɛ “nkrante.” Woyɛ saa a, ɛremmoa mmofra no. (Mmebusɛm 12:18) Boa wo mma ma wonhu sɛ osetie so wɔ mfaso.—Efesofo 6:4; Hebrifo 12:9-11; hwɛ Nsɛm Bi Mu Nkyerɛkyerɛmu 30.\nNEA ONYANKOPƆN PƐ SƐ MMOFRA YƐ\n14, 15. Adɛn nti na ɛsɛ sɛ mmofra tie wɔn awofo asɛm?\n14 Yesu tiee n’Agya bere nyinaa; sɛ nneɛma mu yɛ den sɛ dɛn mpo a, na otie no. (Luka 22:42; Yohane 8:28, 29) Yehowa pɛ sɛ mmofra nso tie wɔn awofo.—Efesofo 6:1-3.\n15 Mmofra, yenim sɛ ɛnyɛ bere nyinaa na ɛyɛ mmerɛw sɛ mubetie mo awofo asɛm, nanso monkae sɛ mutie wɔn a, ɛma Yehowa ani gye na ɛma mo awofo nso ani gye. *—Mmebusɛm 1:8; 6:20; 23:22-25.\nDɛn na ɛbɛboa mmabun ama wɔatwe wɔn ho afi bɔne ho ayɛ nea Onyankopɔn pɛ?\n16. (a) Ɔkwan bɛn na Satan fa so daadaa mmofra ma wɔyɛ bɔne? (b) Adɛn nti na ehia sɛ wofa nnamfo a wɔdɔ Yehowa?\n16 Ɔbonsam bɛfa kwan biara so ama wo nnamfo anaa mmofra foforo adaadaa wo ama woayɛ bɔne. Onim sɛ ɔde wo fa saa kwan no so a, ebetumi ayi wo. Ɛho nhwɛso ne nea ɛtoo Yakob babea Dina no. Ɔkɔfaa nnipa a wɔnnɔ Yehowa nnamfo, na ewiee ase no, ɛde ɔhaw bebree bɛtoo ɔne n’abusuafo so. (Genesis 34:1, 2) Sɛ wo nnamfo nnɔ Yehowa a, wobetumi adaadaa wo ma woayɛ biribi a Yehowa mpɛ, na ɛde ɔhaw pii bɛba wo ne wo fiefo so, na ahyɛ Onyankopɔn awerɛhow. (Mmebusɛm 17:21, 25) Ɛno nti, sɛ worefa nnamfo a, ɛsɛ sɛ wopɛ wɔn a wɔdɔ Yehowa.—1 Korintofo 15:33.\n17. Asɛyɛde bɛn na abusua muni biara wɔ?\n17 Sɛ obiara de Onyankopɔn akwankyerɛ yɛ adwuma wɔ abusua no mu a, ɛma wɔkwati ɔhaw ne abɛbrɛsɛ. Enti sɛ woyɛ okunu a, dɔ wo yere na ma n’ani nnye. Sɛ woyɛ ɔbea warefo a, nya obu ma wo kunu na brɛ wo ho ase ma no. Afei suasua ɔbea pa a Bible ka ne ho asɛm wɔ Mmebusɛm 31:10-31 no. Sɛ woyɛ ɔwofo a, kyerɛkyerɛ wo mma ma wɔnnɔ Onyankopɔn. (Mmebusɛm 22:6) Sɛ woyɛ agya nso a, bɔ mmɔden di wo “fie so yiye.” (1 Timoteo 3:4, 5; 5:8) Mmofra, muntie mo awofo asɛm. (Kolosefo 3:20) Kae sɛ mfomso wɔ nnipa ho, enti sɛ wofom obi wɔ abusua no mu a, brɛ wo ho ase na pa no kyɛw. Yehowa ama yɛn afotu pii wɔ Bible mu a okunu oo, ɔyere oo, awofo oo, mma oo, obiara nya ne deɛ.\n^ nky. 12 Wopɛ sɛ wuhu sɛnea wobɛbɔ wo mma ho ban a, hwɛ nhoma a wɔato din Suasua Ɔkyerɛkyerɛfo Kɛse No ti 32, na wobenya ɛho nsɛm pii. Ɛyɛ Yehowa Adansefo nhoma.\n^ nky. 15 Bible ka sɛ mmofra ntie wɔn awofo asɛm a, ɛnkyerɛ sɛ wɔn awofo ka sɛ wɔnyɛ biribi a ɛto Onyankopɔn mmara a, ɛsɛ sɛ wɔyɛ.—Asomafo Nnwuma 5:29.\nNOKWASƐM 1: YEHOWA NA ƆHYEHYƐƐ ABUSUA\n“Eyi nti mibu nkotodwe wɔ Agya a ne nkyɛn na abusua biara a ɛwɔ soro ne asase so nya ne din no anim.”—Efesofo 3:14, 15\nDɛn na ɛbɛma w’abusua ani agye?\nYehowa na ɔhyehyɛɛ aware a edi kan.\nEfesofo 5:1, 2\nSɛ anigye bɛba abusua mu a, ɛsɛ sɛ obiara suasua Yehowa ne Yesu.\nNOKWASƐM 2: NEA ƐBƐMA OBI AYƐ OKUNU ANAA ƆYERE PA\n“Mo mu biara nnɔ ne yere . . . na ɔyere de, onnya obu kɛse mma ne kunu.”—Efesofo 5:33\nSɛn na ɛsɛ sɛ ɔbea ne okunu tena?\nOkunu na abusua no si ne nan so. Ɛsɛ sɛ ɔdɔ ne yere, na sɛ osi gyinae bi nso a, ɛsɛ sɛ ne yere taa n’akyi.\nKolosefo 3:19; 1 Petro 3:4\nƐsɛ sɛ wɔn mu biara dwene ne yɔnko ho, na wɔtena kama.\nƆbea ne okunu nyinaa, ɛsɛ sɛ obiara di ne yɔnko ni na wonya obu ma wɔn ho.\nƐsɛ sɛ okunu hwɛ ne yere ne ne mma. Ɛsɛ sɛ ɔyere nso hwɛ ne fie toto biribiara pɛpɛɛpɛ.\nNOKWASƐM 3: NEA ƐMA OBI YƐ ƆWOFO PA\n“Monnhyɛ mo mma ahometew, na mmom monkɔ so ntete wɔn Yehowa nteɛso ne nyansakyerɛ mu.”—Efesofo 6:4\nAsɛyɛde bɛn na awofo wɔ?\nDeuteronomium 6:4-9; Mmebusɛm 22:6\nƐsɛ sɛ wunya bere kyerɛkyerɛ wo mma ma wohu Yehowa. Hyɛ ase fi wɔn mmofraase pɛɛ, na nya abotare boa wɔn ma wɔmfa Yehowa adamfo.\nMa wo mma nhu nea wɔbɛyɛ na obi amfeefee wɔn anaa wɔantɔ nnipabɔnefo nsam.\nYeremia 30:11; Hebrifo 12:9-11\nWo mma hia kasakyerɛ ne ateɛteɛ, nanso sɛ wɔyɛ bɔne a, mfa abufuw nteɛ wɔn anaa nteɛ wɔn mmoro so.\nNOKWASƐM 4: NEA ONYANKOPƆN PƐ SƐ MMOFRA YƐ\n“Mma, muntie mo awofo asɛm.”—Efesofo 6:1\nMmofra, adɛn nti na ɛsɛ sɛ mutie mo awofo asɛm?\nMmebusɛm 23:22-25; Kolosefo 3:20\nSɛ wutie w’awofo asɛm a, Yehowa ani begye na w’awofo nso ani begye.\n1 Korintofo 15:33\nFa nnamfo a wɔdɔ Yehowa na aboa wo ma woayɛ adepa.\nMobɛyɛ dɛn ama mo abusua som ayɛ dɛ?


Psalm 57 NIRV - Nnwom 57 NA-TWI | Biblica América Latina\nPsalm 57 NIRV - Nnwom 57 NA-TWI\n1Hu me mmɔbɔ, O Onyankopɔn, hu me mmɔbɔ efisɛ, merebɛpɛ guankɔbea wo nkyɛn. Wo ntaban ase nwini bɔ me ho ban kosi sɛ asorɔkye a ɛrehuru no dwo. 2 Misu frɛ Onyankopɔn, Ɔsorosoroni no; Onyankopɔn a ɔma me nea ehia me nyinaa no. 3 Obegye me so wɔ soro hɔ na wagye me nkwa. Obedi wɔn a wɔhyɛ me so so nkonim. Onyankopɔn bɛma mahu ne dɔ a ɔde dɔ me daa ne ne nokware. 4 Atamfo a wɔte sɛ agyata a wɔwe nnipa na atwa me ho ahyia. Wɔn se te sɛ mpeaw ne mmɛmma, na wɔn tɛkrɛma te sɛ nkrante nnamnnam. 5 O Onyankopɔn, kyerɛ wo kɛseyɛ wɔ wim, na kyerɛ w’anuonyam wɔ wiase mmaa nyinaa.\n6 M’atamfo atrɛw asau mu pɛ sɛ wɔde kyere me; amanehunu ahyɛ me so. Wotuu amoa wɔ me kwan mu, nanso wɔn ara na wɔtɔɔ mu.\n7 Mewɔ gyidi dennen, O Onyankopɔn; mɛto dwom na makamfo wo. 8 Keka wo ho, me kra. Keka wo ho sanku ne bɛnta so. Mɛkanyan owia. 9 Mɛda wo ase, O Awurade, akyerɛ aman. Mɛkamfo wo akyerɛ nnipa. 10 Wo dɔ a wowɔ daa no du soro; wo nokware kɔka wim.\n11 Kyerɛ wo kɛseyɛ wɔ wim, O Onyankopɔn, ne w’anuonyam wɔ asase so mmaa nyinaa.\nNA-TWI : Nnwom 57


KENKAN WƆ Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Betsimisaraka (Southern) Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik English Estonian Ewe Fijian Finnish Fon French Ga Garifuna Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hiri Motu Hmong (White) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Mongolian Moore Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Runyankore Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Telugu Tetun Dili Thai Tigrinya Tiv Tojolabal Tok Pisin Tshiluba Tshwa Tsonga Tswana Turkish Twi Tzeltal Tzotzil Ukrainian Umbundu Urhobo Uruund Venda Wallisian Waray-Waray Wayuunaiki Wolaita Xhosa Yoruba Zande Zulu\nPraslin, Seychelles, baabi a afe 1881 General Gordon huu ne Eden turo no\nParadise! Wohwɛ TV anaa wokenkan nhoma ahorow a, wubehu mmeae fɛfɛ ho mfonini pii. Nkurɔfo yɛ wei nyinaa de twetwe yɛn sɛ yɛnkɔ akyirikyiri baabi nkodwudwo yɛn ho na ama yɛn werɛ afi yɛn dadwen ne yɛn haw nyinaa. Saa mmeae yi na ebinom frɛ no “paradise.” Nanso yɛn nyinaa nim sɛ wobɛsan aba no, na ayɛ nkɔbesie; dadwen no nyinaa da so ara wɔ hɔ.\nNanso nkurɔfo pɛ paradise ho asɛm ka papaapa. Sɛnea wogyigye ho no, ɛma yebisa sɛ: ‘Adɛn, “paradise” no, wɔde redaadaa yɛn anaa? Sɛ saa a, adɛn nti na nkurɔfo gyigye ho saa? Enti ɛyɛ ampa sɛ paradise bi wɔ hɔ?’\nPARADISE HO ABAKƆSƐM\nEfi tete nyinaa, nkurɔfo te paradise ho asɛm a, epusuw wɔn. Bible mu asɛm a ɛka sɛ na “turo bi wɔ Eden a ani kyerɛ apuei fam” no, ɛno na ɛkaa nnipa pii maa wɔn ani gyee paradise ho. Dɛn na ɛmaa saa turo no yɛɛ fɛ saa? Bible ka sɛ: “Yehowa Nyankopɔn maa nnua a wohwɛ a ɛyɛ fɛ na eye sɛ wodi nyinaa bi fifii asase so.” Ná turo no yɛ fɛ paa, na na ɛhɔ yɛ ahomeka. Nea na ɛyɛ anika wɔ hɔ paa mpo ne sɛ, na “nkwa dua nso wɔ turo no mfinimfini.”—Genesis 2:8, 9.\nGenesis nhoma no san ka nsubɔnten nnan bi a ɛsen fi turo no mu ho asɛm. Ɛnnɛ, emu mmienu da so ara wɔ hɔ. Ɛno ne Tigris (anaa Hidekel) ne Eufrate. (Genesis 2:10-14) Saa nsubɔnten mmienu yi tene fa baabi a nnɛ yɛfrɛ no Iraq kogu Persia Po no mu. Baabi a nnɛ yɛfrɛ no Iraq no, bere bi na ɛka tete Persia kurow no ho.\nƐnyɛ nwonwa sɛ paradise a ɛwɔ asase so ho asɛm da Persiafo koma so saa; edi akoten wɔ wɔn amammerɛ mu. Wokɔ Philadelphia Museum of Art a ɛwɔ Pennsylvania, U.S.A. no a, wubehu Persiafo kapɛt bi. Bɛyɛ mfe 500 a atwam ni na wɔyɛɛ saa kapɛt no. Wohwɛ kapɛt no so a, wɔayɛ turo a wɔagye ho ban mfonini wɔ so; nnua ne nhwiren nso wɔ mfonini no mu. Persia asɛmfua a wɔkyerɛ ase “turo a wɔagye ho ban” no, ɛsan kyerɛ “paradise.” Afei nso, mfonini a ɛwɔ kapɛt no so no, ɛte sɛ Eden turo fɛfɛɛfɛ frɔmfrɔm a Bible ka ho asɛm no.\nNokwasɛm ne sɛ, wokɔ nkurow ne aman pii so a, wɔtaa ka paradise ho asɛm. Bere a nnipa retu kɔ mmeae foforo no, wɔde paradise ho asɛm kakra a wonim no kɔɔ hɔ. Nanso bere rekɔ so no, wɔde gyidi ahorow ne anansesɛm bi frafraa nokwasɛm no mu. Ɛnnɛ mpo, sɛ nkurɔfo hu mmeae bi te sɛ turo fɛfɛɛfɛ a, nea wɔka ara ne sɛ ɛyɛ paradise.\nNKURƆFO REHWEHWƐ PARADISE\nWɔn a wotu kwan kɔhwehwɛ nsase no, ebinom kyerɛ sɛ wɔahu paradise a ɛyerae no. Charles Gordon a ɔyɛ Britain ɔsahene no kɔɔ Seychelles afe 1881. Bere a ohuu beae bi a yɛfrɛ no Vallée de Mai no, sɛnea na ɛhɔ yɛ fɛ fa no kaa ne koma araa ma ɔde too gua sɛ ɛno ne Eden turo no. Seesei wogye tom sɛ mmeae a ɛyɛ fɛ paa wɔ wiase no, Vallée de Mai ka ho. Afe 1492 no, Italiani Christopher Columbus a ɔde po so hyɛn tutu akwan no kɔɔ Hispaniola supɔw so. Ɛhɔ na nnɛ ɛyɛ Dominican Republic ne Haiti no. Oduu hɔ no, na ɛyɛ no sɛ gyama wɔahu Eden turo a ɛyerae no ara ne sa.\nMapping Paradise yɛ abakɔsɛm nhoma a wɔkyerɛwee nkyɛe. Ɛka tete asase mfonini (map) bɛboro 190 ho asɛm. Emu pii wɔ hɔ a, wubehu Adam ne Hawa a wɔwɔ Eden mfonini wɔ so. Beatus a ofi Liébana yɛɛ nsaano nkyerɛwee bi, na bɛyɛ mfe 800 a atwam ni no, wɔhwɛɛ so yɛɛ foforo, na emu na wonyaa asase mfonini no baako fii. Saa asase mfonini yi deɛ ɛyɛ soronko, na wohwɛ atifi a, wubehu mfonini bi. Ɛyɛ adaka a paradise wɔ mfinimfini. Afei nsubɔnten nnan bi sen fi mfinimfini hɔ kɔ adaka no afanan. Edin a ɛwɔ nsubɔnten no ho ne “Tigris,” “Eufrates,” “Pison,” ne “Geon.” Wɔkyerɛ sɛ egyina hɔ ma sɛnea Kristosom trɛw kɔɔ asase afanan no. Mfonini ahorow yi ma yehu sɛ, ɛwom sɛ obiara nnim baabi a Paradise a wodii kan yɛe no wɔ deɛ, nanso nkurɔfo ani da so ara gye ho na wonnyaee ho asɛm ka da.\nJohn Milton yɛ anwensɛm kyerɛwfo a ɔtenaa ase bɛboro mfe 400 ni. Ofi England, na wɔagye din sɛ ɔno na ɔkyerɛw anwensɛm a wɔato din Paradise Lost (Paradise a Ɛyerae) no. Oyii n’asɛm no fii Genesis nhoma no mu. Ɔkaa Adam bɔne a ɔyɛe ma wɔpam no fii Eden no ho asɛm. Bɔhyɛ a ɛne sɛ nnipa bɛsan anya daa nkwa wɔ asase so no, ɔkaa ɛno nso ho asɛm. Ɔkae sɛ: “Saa bere no, asase nyinaa bɛdan paradise.” Akyiri yi Milton kyerɛw n’asɛm no ntoaso, na ɔtoo din Paradise Regained (Paradise a Wɔasan Anya).\nNKURƆFO ADWENE ASESA\nNea yɛaka yi nyinaa ma yehu sɛ, efi teteete nyinaa nnipa gye tom paa sɛ na paradise bi wɔ asase so na ayera. Ɛnde, adɛn nti na nnɛ nkurɔfo mfa nyɛ asɛm? Nea ɛwom ara ne sɛ, Mapping Paradise nhoma no ka sɛ “nyamekyerɛfo . . . ahyɛ da paa abu wɔn ani agu baabi a na paradise wɔ no so.”\nWɔkyerɛkyerɛ asɔrekɔfo dodow no ara sɛ daakye wɔbɛkɔ soro; wɔnkyerɛ wɔn sɛ wɔbɛtena paradise wɔ asase so. Nanso Bible ka wɔ Dwom 37:29 sɛ: “Treneefo benya asase no adi, na wɔatena so daapem.” Ɛnnɛ, asase no nyɛ paradise, enti dɛn na ɛkyerɛ sɛ daakye saa bɔhyɛ yi bɛbam? *\nASASE NYINAA BƐDAN PARADISE AMPA\nYehowa Nyankopɔn na ɔbɔɔ Paradise a edi kan no, na wahyɛ bɔ sɛ ɔbɛsan de aba. Ɔbɛyɛ no sɛn? Kae sɛ Yesu kyerɛɛ yɛn sɛ yɛmmɔ mpae sɛ: “W’ahenni mmra. W’apɛde nyɛ hɔ wɔ asase so te sɛ ɔsoro.” (Mateo 6:10) Saa Ahenni no yɛ aban a ebeyi nnipa nniso nyinaa efi hɔ na adi wiase nyinaa so. Yesu Kristo na odi so hene. (Daniel 2:44) Saa Ahenni no mu no, Onyankopɔn apɛde a ɛne sɛ asase bɛdan paradise no ‘bɛyɛ hɔ.’\nSɛnea Paradise bɛyɛ daakye no, Onyankopɔn maa odiyifo Yesaia kyerɛkyerɛɛ mu ansa na Yesu reba. Ɔkyerɛe sɛ ɔhaw ne akameakame a ɛte adesamma so nnɛ no nyinaa befi hɔ. (Yesaia 11:6-9; 35:5-7; 65:21-23) Yɛhyɛ wo nkuran sɛ, gye bere kakra kenkan saa nsɛm no wɔ w’ankasa Bible mu. Woyɛ saa a, ɛbɛma woanya awerɛhyem sɛ, nea Onyankopɔn bɛyɛ ama adesamma asoɔmmerɛwfo daakye no bɛbam. Saa bere no, wɔn a wɔte ase no ani begye wɔ paradise, na wɔanya Onyankopɔn anim dom. Weinom na Adam hweree no.—Adiyisɛm 21:3.\nYɛbɛyɛ dɛn agye adi sɛ Paradise a ɛbɛba asase so daakye no, ɛnyɛ nnaadaa, na ɛyɛ nokwasɛm? Efisɛ Bible ka sɛ: “Ɔsoro yɛ Yehowa soro, na asase de, ɔde ama nnipa mma.” Anidaso a yɛwɔ sɛ Paradise bɛba asase so no, “Onyankopɔn a ontumi nni atoro no ahyɛ ho bɔ fi teteete.” (Dwom 115:16; Tito 1:2) Hwɛ anidaso nwonwaso a Bible de ma yɛn! Yɛbɛtena Paradise afebɔɔ!\n^ nky. 15 Koran no mpo ka wɔ sura 21, Al-Anbiya’ [Adiyifo No] nkyekyɛm 105 sɛ: “M’asomfo a wɔyɛ treneefo benya asase no.”\nDɛn ne Paradise?\n“Asase so Paradise Ho Bɔhyɛ No Sesaa M’asetena”


Nnwom 10 - Nkwa Asem (NA-TWI) | Biblica América Latina\nNnwom 10 - Nkwa Asem (NA-TWI)\nAtemmu ho mpaebɔ\n1O Awurade, adɛn nti na wowɔ akyirikyiri saa? Adɛn nti na wuhintaw wo ho mmere a yɛrehu amane? 2 Nnebɔneyɛfo yɛ ahantan na wɔtane mmɔborɔfo ani. Kyere wɔn wɔ wɔn mfiri a wɔasunsum mu. 3 Ɔdebɔneyɛfo ani gye ne bɔne ho; oniberefo dome Awurade na ɔpo no.\n4 Ɔdebɔneyɛfo mmu Awurade; n’ahantan mu, odwen sɛ Onyankopɔn ho nhia. 5 Ɔdebɔneyɛfo di nkonim wɔ biribiara mu. Ɔnte Onyankopɔn atemmu ase. Ɔserew n’atamfo. 6 Ɔka kyerɛ ne ho se, “Merenni nkogu da; merentɔ ɔhaw mu da.”\n7 Ne kasa yɛ nnome, atoro ne ahunahuna. Ɔtan ne bɔne wɔ ne kasa mu. 8 Ɔhintaw ne ho wɔ nkuraase pɛ sɛ okum atreneefo. Ɔtetɛw n’atamfo a wonni obi. 9 Ɔtwɛn wɔ kokoam te sɛ gyata. Ɔda hɔ twɛn mmɔborɔfo. Ɔkyere wɔn n’afiri mu twe wɔn ase de wɔn kɔ. 10 Ɔde n’ahoɔden dodow no kyere ɔkrabirifo ka no hyɛ. 11 Ɔdebɔneyɛfo no ka kyerɛ ne ho se, “Ɛmfa Onyankopɔn ho! Wabu n’ani agu so, na ɔrenhu me da!”\n12 O Awurade, twe saa nne- bɔneyɛfo no aso! Kae amanehunufo. 13 Adɛn nti na ɛsɛ sɛ ɔdebɔneyɛfo tia Onyankopɔn na ɔka kyerɛ ne ho se, “Ɔrentwe m’aso?” 14 Nanso, wuhu; wuhu ɔhaw ne amanehunu na woasiesie wo ho sɛ wobɛboa. Onibie de ne ho hyɛ wo nsa. Woboa mmɔborɔfo daa. 15 Bubu nnebɔneyɛfo tumi wɔ wɔn bɔne mu. Twe wɔn aso wɔ wɔn bɔne a wɔayɛ no ho kosi sɛ wobegyae yɛ.\n16 Awurade yɛ ɔhene daa nyinaa. Wɔn a wɔsom anyame foforo no bɛyera n’asase so.\n17 O Awurade, wubetie awiɛmfo mpaebɔ; wobɛhyɛ wɔn nkuran. 18 Wubetie mmɔborɔfo ne nyisaa su, na woabu wɔn bem sɛnea ɛbɛyɛ a ɔdasani renhunuhuna wɔn bio.\nNA-TWI : Nnwom 10


Marek 9 SNC - Marko 9 ASCB\nYesu Animuonyam Da Adi\n1Yesu kɔɔ so ka kyerɛɛ nʼasuafoɔ no sɛ, “Mo a mogyina ha yi mu bi bɛtena ase akɔsi sɛ mobɛhunu sɛ, Onyankopɔn Ahennie no reba tumi mu!”\n2Nnansia akyi, Yesu faa Petro, Yakobo ne Yohane de wɔn kɔɔ bepɔ tentene bi atifi. Saa ɛberɛ no, na obiara nni hɔ ka wɔn ho. Amonom hɔ ara, Yesu sakyerae animuonyam mu. 3Nʼatadeɛ hyerɛn yɛɛ fitafita sene sɛdeɛ obi bɛtumi ahoro saa atadeɛ no ama ayɛ fitaa no. 4Afei Elia ne Mose bɛfirii hɔ. Na wɔne Yesu kasaeɛ!\n5Petro ka kyerɛɛ Yesu sɛ, “Ɔkyerɛkyerɛfoɔ, ɛyɛ sɛ yɛwɔ ha. Yɛbɛbɔ asese mmiɛnsa wɔ ha, wo deɛ baako, Mose deɛ baako na Elia deɛ baako.” 6Esiane sɛ na wɔabɔ hu no enti na ɛma ɔkaa saa.\n7Na omununkum bɛkataa wɔn so. Ɛnne bi firii omununkum no mu kaa sɛ, “Yei ne me Dɔ Ba. Montie no.”\n8Prɛko pɛ, wɔtotoo wɔn ani no, wɔanhunu obiara ka Yesu ho.\n9Wɔresiane afiri bepɔ no so no, Yesu bɔɔ wɔn ano sɛ wɔnnka deɛ wɔahunu no nkyerɛ obiara kɔsi sɛ Onipa Ba no bɛsɔre afiri awufoɔ mu. 10Asuafoɔ no anka ankyerɛ obiara, na mmom, ɛyɛ a, na wɔtaa bisabisa wɔn ho wɔn ho sɛ, nʼasɛm a ɔkaa sɛ, “Mɛnyane afiri awufoɔ mu” no, na ɔkyerɛ sɛn?\n11Afei, nʼasuafoɔ no bisaa no deɛ enti a daa mmara no akyerɛkyerɛfoɔ no ka sɛ, ɛsɛ sɛ Elia sane ba ansa na Onipa Ba no aba no.\n12Yesu gye too mu sɛ, ɛsɛ sɛ Elia di ɛkan ba bɛtoto nneɛma nyinaa yie. Ɔkaa sɛ, “Ɛnneɛ na adɛn enti na wɔatwerɛ sɛ Onipa Ba no bɛhunu amane bebree na wɔapo no? 13Nanso me se mo sɛ, Elia aba dada! Na wɔne no anni no yie sɛdeɛ adiyifoɔ no hyɛɛ ho nkɔm no.”\nYesu Sa Abarimaa Bi A Ɔwɔ Honhommɔne Yadeɛ\n14Ɛberɛ a wɔsiane bɛduruu bepɔ no ase hɔ no, wɔhunuu sɛ nnipakuo atwa asuafoɔ a wɔaka no ho ahyia, na wɔne mmara no akyerɛkyerɛfoɔ no regye wɔn ho wɔn ho akyinnyeɛ. 15Ɛberɛ a nnipakuo no hunuu Yesu no wɔn ho dwirii wɔn, na wɔde mmirika, bɛhyiaa no.\n16Yesu bisaa wɔn sɛ, “Akyinnyeɛ a na moregye no fa ɛdeɛn ho?”\n17Nnipa no mu baako kaa sɛ, “Ɔkyerɛkyerɛfoɔ, mede me ba aba ha sɛ sa no yadeɛ. Honhommɔne bi a ɛwɔ ne so enti, ɔntumi nkasa. 18Sɛ honhommɔne no ka ne ho wɔ ne mu a, ɛtwa no hwe fam, ma nʼano twa ahuro, ma ɔtwɛre ne se, ma ɔsensene. Ɛno enti, mesrɛɛ wʼasuafoɔ no sɛ wɔntu honhommɔne no mfiri ne mu, nanso wɔantumi.”\n19Yesu ka kyerɛɛ nʼasuafoɔ no sɛ, “O, mo a mo gyidie sua, me ne mo ntena nkɔsi da bɛn ansa na mo gyidie atim? Momfa abarimaa no mmrɛ me.”\n20Wɔde abarimaa no brɛɛ Yesu. Ɛberɛ a wɔde no duruu Yesu anim pɛ no, yadeɛ no baa dendeenden, twaa no hwee fam, ma ɔperee ara a nʼano retwa ahuro.\n21Yesu bisaa abarimaa no agya sɛ, “Nna ahe ni a yadeɛ yi baa ne so?”\nAbarimaa no agya buaa Yesu sɛ, “Ɛfiri ne mmɔfraase pɛɛ; 22na ɛtɔ ɛda bi koraa a, yadeɛ no tumi twa no hwe ogya anaa nsuo mu, pɛ sɛ ɛkum no. Enti, sɛ wobɛtumi asa no yadeɛ deɛ a, hunu yɛn mmɔbɔ, na sa no yadeɛ ma yɛn.”\n23Yesu bisaa no sɛ, “Adɛn enti na woka sɛ, sɛ mɛtumi a? Nneɛma nyinaa bɛtumi ayɛ hɔ ama obiara a ɔgye die.”\n24Abarimaa no agya buaa sɛ, “Mewɔ gyidie nanso ɛsua, enti boa me, na hyɛ me gyidie mu den!”\n25Yesu hunuu sɛ nnipa no dɔ ara na wɔredɔɔso no, ɔteaa honhommɔne no sɛ, “Honhommɔne sotifoɔ ne mumu, mehyɛ wo sɛ, firi abɔfra yi mu fi. Nkɔhyɛ ne mu bio!”\n26Afei, yadeɛ no baa dendeenden ansa na ɛrefiri ne mu, enti ɛmaa abarimaa no yɛɛ sɛ owufoɔ. Enti, nnipakuo no kasaa huhuhuhu sɛ, “Wawu.” 27Nanso, Yesu sɔɔ ne nsa, pagyaa no ma ɔgyinaa ne nan so a ne ho atɔ no.\n28Yei akyi a Yesu ne nʼasuafoɔ no nko ara wɔ efie no, wɔbisaa no sɛ, “Adɛn enti na yɛn deɛ yɛantumi antu saa honhommɔne no?”\n29Yesu buaa wɔn sɛ, “Mpaeɛbɔ nko ara na ɛbɛtumi atu saa yadeɛ yi.”\nYesu Owuo Ho Nkɔmhyɛ\n30Yesu firii hɔ no, ɔfaa Galilea, ɛfiri sɛ, na ɔmpɛ sɛ nnipa te ne nka. 31Na ɔpɛ sɛ ɔnya berɛ ma nʼasuafoɔ no de kyerɛkyerɛ wɔn. Ɔka kyerɛɛ wɔn sɛ, “Wɔbɛyi Onipa Ba no ama, na wɔakum no, na ne nnansa so, ɔbɛsɔre aba nkwa mu bio.” 32Asuafoɔ no ante asɛm a ɔkaeɛ yi ase, nanso na wɔsuro sɛ wɔbɛbisa no aseɛ.\n33Yesu ne nʼasuafoɔ no baa Kapernaum. Ɛberɛ a wɔduruu efie a wɔbɛtena mu no mu na wɔregye wɔn ahome no, Yesu bisaa nʼasuafoɔ no sɛ, “Yɛreba no, ɛdeɛn akyinnyeɛ na na moregye wɔ ɛkwan so no?” 34Asuafoɔ no antumi ammua ɛfiri sɛ, na wɔredwennwene deɛ ɔbɛyɛ wɔn mu kɛseɛ no ho.\n35Ɔtenaa ase, frɛɛ wɔn baa ne nkyɛn, ka kyerɛɛ wɔn sɛ, “Obiara a ɔpɛ sɛ ɔyɛ ɔpanin wɔ mo mu no, ɛsɛ sɛ ɔyɛ abɔfra anaa ɔsomfoɔ wɔ mo mu!”\n36Afei, ɔde abɔfra ketewa bi bɛgyinaa wɔn mfimfini. Ɔde abɔfra no kyerɛɛ wɔn kaa sɛ, 37“Mo mu biara a me enti ɔbɛgye abɔfra ketewa sɛ yei no, agye me, na deɛ ɔbɛgye me no nso agye mʼAgya a ɔsomaa me no!”\nDeɛ Ɔntia Yɛn No Wɔ Yɛn Afa\n38Yohane a ɔyɛ asuafoɔ no mu baako no ka kyerɛɛ Yesu sɛ, “Ɔkyerɛkyerɛfoɔ, yɛhunuu ɔbarima bi a ɔde wo din retu ahonhommɔne enti yɛka kyerɛɛ no sɛ ɔnnyae, ɛfiri sɛ, ɔnka yɛn ho.”\n39Yesu kaa sɛ, “Monnsi no ɛkwan. Ɛfiri sɛ, obiara nni hɔ a ɔreyɛ anwanwadeɛ wɔ me din mu na ɔbɛtwa ne ho atia me, 40na obiara a ɔntia yɛn no wɔ yɛn afa. 41Obiara a ɛsiane sɛ, moyɛ Kristo dea no enti, ɔbɛma mo nsuo kuruwa ma anom no, nʼakatua remmɔ no da.\n42“Enti, sɛ obi to mmɔfra nketewa a wɔgye me di yi mu bi suntidua a, ɛyɛ ma no sɛ anka wɔde ɛboɔ duruduru bɛsɛn ne kɔn mu, ato no atwene ɛpo mu. 43Sɛ wo nsa ma woyɛ bɔne a, twa na to twene. Ɛyɛ ma wo sɛ wode dɛm bɛkɔ nkwa mu sene sɛ, wode wo onipadua nyinaa bɛto amanehunu ogya 44a ɛnnum da no mu. 45Na sɛ wo nan ma woyɛ bɔne a, twa na to twene. Ɛyɛ ma wo sɛ wode nansin bɛkɔ nkwa mu sene sɛ, wode nan mmienu bɛkɔ amanehunu ogya 46a ɛnnum da no mu.” 47Na sɛ wʼani ma woyɛ bɔne a, tu na to twene. Ɛyɛ ma wo sɛ wode ani baako bɛkɔ Onyankopɔn Ahennie mu sene sɛ wowɔ ani mmienu na wɔde wo bɛto amanehunu ogya mu, 48baabi a\n“ ‘ogya no ɛnnum da,\nna ɛhɔ asonsono nso nwu da.’\n49Na wɔde ogya bɛhyɛ wɔn nyinaa nkyene.\n50“Nkyene yɛ dɛ, nanso sɛ nkyene yera ne dɛ a, ɛho nni mfasoɔ; wonte ne dɛ wɔ biribiara mu. Enti, monnyera mo dɛ! Mo ne mo ho mo ho ntena asomdwoeɛ mu.”\nASCB : Marko 9


26 Agripa+ ka kyerɛɛ Paulo sɛ: “Wowɔ hokwan sɛ wuyi w’ano.” Ɛnna Paulo teɛɛ ne nsa+ fii ase yii n’ano+ sɛ: 2 “Nea Yudafo no de abɔ me sobo+ nyinaa, ɛyɛ me dɛ sɛ wo Ɔhene Agripa anim na merebeyi m’ano nnɛ da yi, 3 ne titiriw ne sɛ wunim amanne+ nyinaa ne akyinnyegye a ɛwɔ Yudafo mu. Ne saa nti mesrɛ wo, tɔ wo bo ase tie me. 4 “Nokwarem no, asetena+ a mifii ase fi mmofraase wɔ me man mu ne Yerusalem de, Yudafo 5 a wonim me dedaw fi mfiase no nyinaa nim, na wɔpɛ a wobetumi adi me ho adanse sɛ mebɔɔ me bra sɛnea yɛn som mu amanne+ te pɛpɛɛpɛ sɛ Farisini.+ 6 Nanso afei bɔhyɛ+ a Onyankopɔn de maa yɛn agyanom ho anidaso+ nti na migyina atemmu agua anim yi; 7 na yɛn mmusuakuw dumien no som no denneennen awia ne anadwo a wɔn ani da so sɛ wɔn nsa bɛka saa bɔhyɛ yi mmamu.+ Ɔhene, saa anidaso yi ho na Yudafo abɔ me sobo yi.+ 8 “Dɛn nti na munnye nni sɛ Onyankopɔn nyan awufo?+ 9 Me nso, na midwen me mu sɛ ɛsɛ sɛ meyɛ nneɛma pii de ko tia Nasareni Yesu din; 10 na saa pɛpɛɛpɛ na meyɛe wɔ Yerusalem, na minyaa tumi fii asɔfo mpanyin no hɔ+ de akronkronfo bebree guu afiase;+ na sɛ wɔrekum wɔn a, mefoa so. 11 Na metwee wɔn aso mpɛn pii wɔ hyia adan+ nyinaa mu sɛnea wɔbɛka biribi de apo wɔn gyidi; na esiane m’ani a na abere wɔn so paa nti, mekɔɔ nkurow foforo so mpo kɔtaa wɔn wɔ hɔ. 12 “Bere a migu so reyɛ eyi a mede tumi ne ahyɛde a minya fii asɔfo mpanyin no hɔ rekɔ Damasko,+ 13 na eduu owigyinae no, Ɔhene, mihuu hann bi a ano yɛ den sen owia sɛ ahyerɛn fi soro atwa me ne wɔn a wɔne me rekɔ no ho ahyia wɔ ɔkwan no so.+ 14 Na bere a yɛn nyinaa hwehwee fam no, metee sɛ nne bi ka kyerɛɛ me Hebri kasa mu sɛ, ‘Saul, Saul, dɛn nti na wotaa me? Sɛ wokɔ so tu wo nan wɔ poma ano a, ɛbɛyɛ den ama wo.’+ 15 Na mekae sɛ, ‘Ɛyɛ wo hena, Owura?’ Na Awurade ka kyerɛɛ me sɛ, ‘Ɛyɛ me Yesu a wotaa no+ no. 16 Nanso, sɔre gyina wo nan so.+ Na eyi nti na mama woahu me, sɛ merepaw wo sɛ ɔsomfo ne ɔdansefo+ wɔ nea woahu ne nea mɛma woahu afa me ho nyinaa ho; 17 na megye wo nso afi ɔman yi ne amanaman a meresoma wo akɔ wɔn nkyɛn no nsam,+ 18 na woabue wɔn aniwa,+ adan wɔn afi esum+ mu aba hann+ mu, na wɔafi Satan tumi+ mu aba Onyankopɔn nkyɛn, na wɔanya bɔne fafiri+ ne agyapade+ wɔ wɔn a wɔnam me mu gyidi so atew+ wɔn ho no mu.’ 19 “Enti Ɔhene Agripa, manyɛ anisoade a efi ɔsoro no ho asoɔden,+ 20 mmom no, mekasa kyerɛɛ wɔn a wɔwɔ Damasko+ kan ne afei Yerusalem,+ ne Yudea mantam nyinaa mu, ne amanaman+ no, sɛ wɔnsakra wɔn adwene na wɔmfa nnwuma a ɛkyerɛ adwensakra so nnan mmra Onyankopɔn nkyɛn.+ 21 Eyi nti na Yudafo kyeree me asɔrefie hɔ pɛe sɛ wokum me.+ 22 Nanso mmoa+ a manya wɔ Onyankopɔn nkyɛn nti na makɔ so atena hɔ abedu nnɛ a meredi adanse akyerɛ nketewa ne akɛse nyinaa yi; menkaa hwee, gye nsɛm a Adiyifo+ no ne Mose+ kae sɛ ɛbɛba no, 23 sɛ Kristo no behu amane,+ na esiane sɛ wɔadi kan anyan+ no afi awufo mu nti, wabɔ hann+ ho dawuru akyerɛ nkurɔfo yi ne amanaman+ no.” 24 Afei bere a ɔreka nsɛm yi de ayi n’ano no, Festo de nne kɛse teɛɛm sɛ: “Paulo, worebɔ dam!+ Adesua pii reyɛ ama woabɔ dam!” 25 Na Paulo kae sɛ: “Ɛnyɛ dam na merebɔ, Onuonyamfo Festo, na mmom mereka nsɛm a ɛyɛ nokware na aba wom. 26 Nokwasɛm ni, ɔhene a mede nnam rekasa akyerɛ no yi nim nsɛm yi mu yiye; na minim sɛ nsɛm yi mu biara nni hɔ a ahintaw no, efisɛ ɛnyɛ ade a wɔyɛe wɔ kokoam.+ 27 Ɔhene Agripa, so wugye Adiyifo no di? Minim sɛ wugye wɔn di.”+ 28 Na Agripa ka kyerɛɛ Paulo sɛ: “Aka bere tiaa bi na woama madan Kristoni.” 29 Ɛnna Paulo kae sɛ: “Sɛ me yam a, anka bere tiaa bi oo, bere tenten oo, ɛnyɛ wo nko, na mmom anka Onyankopɔn ayɛ wɔn a wɔretie me nnɛ yi nyinaa nso sɛnea mete yi, a mpokyerɛ yi nka ho.” 30 Na ɔhene no sɔree, na amrado no ne Bernike ne mmarima a wɔne wɔn tete hɔ no nso yɛɛ saa ara. 31 Na bere a wɔtwee wɔn ho no, asɛm a na wɔreka ara ne sɛ: “Onipa yi nyɛɛ biribiara a ɛsɛ sɛ owu+ anaa wogu no mpokyerɛ.” 32 Afei nso, Agripa ka kyerɛɛ Festo sɛ: “Sɛ ɛnyɛ sɛ onipa yi de asɛm no akɔdan+ Kaesare a, anka obetumi afa ne ho adi.”


35 Asɛm a efi Yehowa hɔ baa Yeremia nkyɛn wɔ Yuda hene Yehoiakim,+ Yosia ba no nna no mu ni: 2 “Kɔ Rekabfo+ no fie, na wo ne wɔn nkɔkasa na fa wɔn bra Yehowa fie adidibea no biako mu, na ma wɔn nsã nnom.” 3 Ɛnna mefaa Habasinia ba Yeremia ba Yaasania ne ne nuanom ne ne mmabarima nyinaa ne Rekabfo fie mma no nyinaa, 4 na mede wɔn baa Yehowa fie hɔ, nokware Nyankopɔn nipa Hanan, Yigdalia ba no mma adidibea+ a ɛwɔ mpanyimfo no adidibea a ɛwɔ ɔpon ano hwɛfo Salum+ ba Maaseia adidibea atifi nkyɛn hɔ no mu. 5 Ɛnna mede nkuruwa a nsã ayeyɛ no amaama ne nkora sisii Rekabfo fie mma no anim, na meka kyerɛɛ wɔn sɛ: “Monnom nsã.” 6 Na wɔkae sɛ: “Yɛrennom nsã biara, efisɛ yɛn agya Rekab+ ba Yonadab hyɛɛ yɛn sɛ, ‘Monnnom nsã biara; mo ne mo mma nyinaa nnnom bi da.+ 7 Munnsisi afie, na munnnua aba biara; monnyɛ bobeturo biara, na mommfa nnyɛ mo de. Ntamadan mu na montena mo nna nyinaa na moatena ase akyɛ asase a moyɛ ahɔho wɔ so no so.’+ 8 Enti yɛatie yɛn agya Rekab ba Yehonadab, nea ɔhyɛɛ+ yɛn no nyinaa mu, na yɛnnom nsã biara yɛn nna nyinaa mu, yɛne yɛn yerenom ne yɛn mmabarima ne yɛn mmabea,+ 9 na yensisii afie bi ntenaa mu na yenni bobeturo anaa asase anaa aba bi. 10 Yɛtete ntamadan mu; yɛatie na yɛayɛ nea yɛn agya Yonadab+ hyɛɛ yɛn no nyinaa.+ 11 Nanso bere a Babilon hene Nebukadresar tu baa asase yi so+ no, yɛkae sɛ, ‘Mommra mma yɛnkɔ Yerusalem, Kaldea asraafodɔm ne Siria asraafodɔm no nti, na yɛnkɔtena Yerusalem.’”+ 12 Na Yehowa asɛm baa Yeremia nkyɛn sɛ: 13 “Nea asafo Yehowa, Israel Nyankopɔn no aka ni, ‘Kɔ na kobisa Yuda mmarima ne Yerusalemfo sɛ: “Mantu mo fo daa sɛ muntie m’asɛm?”+ Yehowa asɛm ni. 14 “Rekab+ ba Yehonadab asɛm a ɔka kyerɛɛ ne mma sɛ wɔnnnom nsã biara no, wɔadi so na wɔnnom nsã de besi nnɛ, na wɔadi wɔn agya ahyɛde so.+ Me de, mekasa kyerɛɛ mo, mesɔree anɔpahema kasa kyerɛɛ mo,+ nanso moantie me.+ 15 Mesomaa me nkoa adiyifo+ no nyinaa baa mo nkyɛn daa; mesɔree anɔpahema somaa wɔn sɛ, ‘Obiara nsan mfi ne kwammɔne so+ na momma mo nneyɛe nyɛ yiye,+ na munnkodi anyame foforo akyi nnsom wɔn.+ Na montena asase a mede maa mo agyanom no so daa.’+ Nanso moammrɛ mo aso ase, na moantie me.+ 16 Rekab+ ba Yehonadab mma no adi wɔn agya ahyɛde a ɔhyɛɛ wɔn no so,+ nanso ɔman yi de, wɔantie me.”’”+ 17 “Enti nea Yehowa, asafo Nyankopɔn, Israel Nyankopɔn no aka ni, ‘Hwɛ, mmusu a maka atia Yuda ne Yerusalemfo nyinaa no, mede ne nyinaa bɛba wɔn so,+ efisɛ mekasa kyerɛɛ wɔn, na wɔantie; mefrɛɛ wɔn daa, nanso wɔannye me so.’”+ 18 Na Yeremia ka kyerɛɛ Rekabfo fie mma no sɛ: “Nea asafo Yehowa, Israel Nyankopɔn no aka ni, ‘Sɛ́ moatie mo agya Yehonadab+ ahyɛde na moda so di n’ahyɛde nyinaa so na moyɛ nea ɔhyɛɛ mo nyinaa+ nti, 19 nea asafo Yehowa, Israel Nyankopɔn no aka ni: “Onipa a obegyina+ m’anim remmɔ Rekab ba Yonadab da biara da.”’”+


Ɛyɛ Me Sɛ Wiase Nyinaa Yɛ Me Dea\nKENKAN WƆ Afrikaans Albanian Amharic Arabic Armenian Aymara Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Chuvash Cibemba Croatian Czech Danish Drehu Dutch Efik English Estonian Ewe Fijian Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kwangali Kwanyama Lingala Lithuanian Luganda Luo Luvale Macedonian Malagasy Malay Mam Maya Myanmar Ndebele Ndonga Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Polish Portuguese Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Venda Vietnamese Wallisian Wolaita Xhosa Yoruba Zapotec (Isthmus) Zulu\nNa Ɛyɛ Me sɛ Gyama Wiase Nyinaa Yɛ Me Dea\nPawel Pyzara anom asɛm\nƆMAN A ƆFIRI MU: POLAND\nTEBEA A NA ƆWOM: NÁ ƆDI AKAKABENSƐM, NOM NNUBƆNE, NA NA ƆPƐ ADWUMA A ƐWƆ DIN AYƐ\nWɔwoo me Poland kuro ketewaa bi mu; ɛfiri hɔ rekɔ Poland ne Germany hyeɛ so no nware koraa. Baabi a na yɛte no, na nnua pii ne mfuo atwa yɛn ho ahyia, enti na yɛn asom dwo yɛn paa. Ná m’awofo dɔ me, na na wɔpɛ sɛ mebɔ bra pa, yere me ho kɔ sukuu, na mepɛ adwuma a ɛwɔ din yɛ.\nMekɔɔ sukuupɔn wɔ Wrocław sɛ merekɔsua mmara abɛyɛ lɔya. Saa bere no na me haw nyinaa fii ase. Mefirii m’awofo nkyɛn no, mede me ho kɔbɔɔ nnamfo bɔne. Ná m’ani gye bɔɔlbɔ ho, nanso ayɔnkogorɔ nti ɛduu baabi no, na bɔɔlbɔ adi me ti. Bɔɔlbɔ kuo a na mepɛ wɔn asɛm paa no fi Warsaw, enti ɛdu Memeneda ne Kwasida a, na adagyeɛ nnim koraa; baabi a wɔbɛkɔ biara, na medi wɔn akyi. Sɛ yɛkɔ a, nsa ne nnubɔne deɛ, na yɛfa no kwa. Yɛtumi ne bɔɔlbɔ kuo foforo no akyitaafo de bɔ ani. Ná menim sɛ polisifo kye me a, m’awiei ara no no, merentumi ntoa me sukuu no so bio. Nanso na ɛyɛ me sɛ bra a merebɔ no bɛma me ho atɔ me.\nMe ne me nnamfonom sɔre a, disko ara na na yɛkɔ. Yɛkɔ nso a, ɛreyɛ ara ni na yɛne nkurɔfo de ntɔkwa agyina mu. Ná polisifo taa kye me, nanso metumi nya me ho tete. Ɛtɔ da nso a, mede braeb wurawura mu ma wɔgyae me. Ná ɛyɛ me sɛ gyama wiase nyinaa yɛ me dea. Me koma mu nso deɛ, na menim sɛ nea mereyɛ no nyɛ. Enti nea ɛbɛyɛ na me tiboa ammu me fɔ no, Kwasida biara na mekɔ asɔre.\nAfe 2004 mu no, Yehowa Adansefo mmienu bi baa me nkyɛn bɛkaa Bible mu asɛm kyerɛɛ me, na mepenee so sɛ mene wɔn bɛsua Bible. Bere a mesuaa Bible huu nea ɛsɛ sɛ nokware Kristoni yɛ no, me tiboa fii ase ne me koe. Ɛduu baabi no, me ara mehui sɛ ɛsɛ sɛ megyae nsawe ne nnubɔnenom. Mehuu nso sɛ wɔn a wɔnsua Bible no, ɛsɛ sɛ me ne wɔn twa nnamfo mu. Ná meyɛ patapaa, na na medi akakabensɛm; wei nso na ɛsɛ sɛ megyae. Mebɛhui sɛ ɛsɛ sɛ megyae weinom nyinaa, nanso na baabi a metim ara na metim.\nAnadwo bi a mene mmarima nwɔtwe bi de ntɔkwa gyinaa mu no, saa da no na mehuu sɛ afotuo nsakra nnipa gye sɛ nsɔhwɛ. Mekae paa sɛ, saa da no nkurɔfo no kaa me tim fam bobɔɔ me, na wɔtutuu wɔn nan wowɔɔ me. Afei deɛ na mahu sɛ mene owuo abɔ mpu-ne-mpu, enti mebɔɔ mpae sɛ: “Yehowa, mesrɛ wo, fa me bɔne kyɛ me. Ɛyɛ me yaw sɛ mantie w’Asɛm. Mehyɛ wo bɔ sɛ sɛ mefiri mu fi a, mene Adansefo no bɛsua Bible na masakra me suban.” Ampa-ne-ampa ara, menyaa me ti didii mu, enti mede ɔseɛ yɛɛ ɔyɔ suaa Bible no.\nAfe 2006 mu no, mebuu me kɛtɛ mu kɔɔ England. Nea enti a mekɔɔ hɔ ne sɛ, na merekɔpɛ sika na masan akɔ Poland akɔtoa me sukuu so anya abɔdin kɛse wɔ mmara mu. Nanso bere a megu so resua Bible no, kyerɛwnsɛm bi pem me paa. Ɔsomafo Paulo na ɔkaa saa asɛm no. Ɔkaa sɛ: “Nokorɛm no, mebu nneɛma nyinaa sɛ adehwereɛ m’Awurade Kristo Yesu ho nimdeɛ a ɛkyɛn soɔ no nti. Ɔno nti na mebu nneɛma nyinaa adehwereɛ na mebu no sɛ nwura dodoɔ, na matumi anya Kristo.” (Filipifoɔ 3:8) Ná me ne ɔsomafo Paulo di nsɛ wɔ nneɛma bi mu; ɔno nso kɔɔ mmaranimfo sukuu, na na ɔdi akakabensɛm paa. (Asomafoɔ Nnwuma 8:3) Paulo bɛhui sɛ sɛ ɔyere ne ho som Onyankopɔn na ɔsuasua Yesu a, ɛno na ɛbɛma wanya asetena pa. Bere a medwendwenee nea Paulo yɛe ho no, mebɛhui sɛ adwuma a ɛwɔ din ne patapaasɛm ntumi mma obi nnya anigye. Afei mehui sɛ sɛ Paulo mpo tumi sesae a, ɛnneɛ me nso mɛtumi asesa. Enti mekɔɔ so tenaa England, na mmaranim sukuu ne ɛmu abɔdin krataa kɛseɛ no, meyii m’adwene fii so.\nBere a mesuaa Yehowa ho ade pii no, mebɛyɛɛ n’adamfo. W’ahyɛ bɔ sɛ ɔde wɔn a wɔayɛ bɔne na wɔanu wɔn ho bɔne bɛkyɛ wɔn. Saa bɔhyɛ yi kaa me paa. (Asomafoɔ Nnwuma 2:38) Bere a mekenkanee 1 Yohane 4:16 na medwendwenee ho no, mebɛhuu nea enti a Onyankopɔn ani nnye akakabensɛm ho. Saa kyerɛwnsɛm no ka sɛ: “Onyankopɔn ne dɔ.”\nNá Adansefo no wɔ anigye paa, enti na mepɛ sɛ mede me ntoma kɔbɔ wɔn deɛ ano\nAfei nso, na Adansefo no abrabɔ yɛ me fɛ paa. Biribiara kyerɛ sɛ wɔde Bible mu asɛm bɔ wɔn bra. Ná wɔwɔ anigye paa, enti na mepɛ sɛ mede me ntoma kɔbɔ wɔn deɛ ano. Ná mepɛ sɛ mesesa m’abrabɔ, na na ɛnna fam. Nanso, metotoo me nneɛma yie, enti afe 2008 mu no, wɔbɔɔ me asu maa mebɛyɛɛ Yehowa Danseni.\nSɛ me ne Esther kyerɛkyerɛ Bible mu kyerɛ wɔn a wɔka Poland kasa no a, ɛma yɛn koma tɔ yɛn yam\nObi a na medi akakabensɛm, nom nnubɔne, we nsa, pɛ adwuma a ɛwɔ din ayɛ, na bɔɔlbɔ agye me ti no, afei deɛ Bible no asesa me koraa. Seesei mesom Onyankopɔn, na mekyerɛkyerɛ nkurɔfo Bible no. M’ani da so ara gye bɔɔlbɔ ho, nanso mebɔ mmɔden sɛ meremfa me koma nyinaa nni akyi.\nƐnnɛ a merekasa yi, maware ɔbaa hoɔfɛfo bi a ɔsuro Yehowa; ne din de Esther, na yɛn ani gye paa. Polandfo a wɔwɔ baabi a yɛte wɔ England no, yɛanya hokwan rekyerɛkyerɛ wɔn Bible no, na wei ma yɛn koma tɔ yɛn yam. Afei deɛ, mewɔ anigye mu anigye; me tiboa ne me nko bio na mewɔ asetena pa.


Mika 1 | Intanɛt So Bible| Wiase Foforɔ Nkyerɛaseɛ\n1 Yuda ahene+ Yotam+ ne Ahas+ ne Hesekia+ bere so no, Yehowa maa Mika+ a ofi Moreset huu nsɛm a ɛfa Samaria+ ne Yerusalem+ ho yi sɛ: 2 “Aman nyinaa muntie; asase ne nea ɛwom nyinaa+ nyɛ aso, na momma Awurade Tumfoɔ Yehowa nni adanse+ ntia mo wɔ Yehowa asɔrefie+ kronkron mu hɔ. 3 Hwɛ, Yehowa fi ne tenabea reba,+ na obetiatia asase so nkoko nyinaa so.+ 4 Na mmepɔw bɛnan wɔ ne nan ase+ na asasetaw mu apaapae sɛnea ogya nan ɛwokyɛm,+ te sɛ nsu a wɔahwie agu baabi a ɛhɔ sian. 5 “Yakob atuatew ne Israel fie bɔne nti na eyi nyinaa aba.+ Dɛn ne Yakob atuatew? Ɛnyɛ Samaria anaa?+ Na dɛn ne Yuda nkoko?+ Ɛnyɛ Yerusalem anaa? 6 Na mɛma Samaria adan abo akuwakuw+ ne baabi a wodua bobe; na mede n’abo begu bon mu na mama ne fapem ho ada hɔ.+ 7 Na n’ahoni nyinaa bebubu+ na wɔbɛhyew akyɛde a wɔde maa no sɛ apaade no nyinaa wɔ ogya mu;+ na mɛsɛe n’abosom nyinaa. Ɔde n’aguaman sika na aboa ano, na ɛbɛdan aguaman foforo akatua.”+ 8 Enti mesu atwa adwo;+ mɛnantew anammɔnpan mu na mada adagyaw.+ Mesu te sɛ sakraman na matwa adwo te sɛ sohori. 9 N’apirakuru nni sabea,+ efisɛ abedu Yuda tɔnn;+ ne yare abedu me man kurow pon ano pɛɛ, Yerusalem tɔnn.+ 10 “Mommmɔ so wɔ Gat, na munnsu nso.+ “Mummunumunum mfutuma mu+ wɔ Afra fie. 11 Wo a wote Safir, fa adagyaw ne aniwu bɛsen.+ Nea ɔte Saanan de, omfii adi. Bet-Esel agyaadwo begye ne gyinabea afi mo nsam. 12 Nea ɔte Marot no hwɛɛ biribi papa anim,+ nanso bɔne na efi Yehowa hɔ aba Yerusalem pon ano.+ 13 Wo a wote Lakis,+ fa teaseɛnam sã apɔnkɔ a wɔn ho yɛ hare no. Ɔne Sion babea+ bɔne mfiase, na Israel atuatew nyinaa fi wo mu.+ 14 Enti wobɛma Moreset-Gat akyɛde.+ Na Aksib+ afie ama Israel ahene nsa asi fam. 15 Wo a wote Maresa,+ mɛma obi abɛfa w’agyapade.+ Israel anuonyam bedu Adulam+ tɔnn. 16 Wo mma a w’ani gye wɔn ho nti bɔ tikwaw,+ werɛw wo ti ho nyinaa. Ma wo ti ho nyɛ kwabokwabo sɛ opete* de, efisɛ wɔafi wo nkyɛn kɔ nkoasom mu.”+\n^ Hebri asɛmfua no tumi kyerɛ ɔkɔre nso.


Di Nkwakoraa ne Mmerewa Ni | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombian Sign Language Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexican Sign Language Moore Ndebele Ndonga Nepali Norwegian Nyaneka Nzema Oromo Ossetian Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Tzotzil Ukrainian Urdu Uzbek Venda Vietnamese Wallisian Waray-Waray Wolaita Xhosa Yoruba Zande Zulu\n“Di akwakoraa ni.”—LEV. 19:32.\nYehowa bu n’asomfo a wɔn mfi akɔ anim no sɛn?\nDɛn na mma betumi ayɛ ama wɔn awofo a wɔabɔ nkwakoraa ne mmerewa?\nDɛn na asafo no betumi ayɛ de akyerɛ sɛ wodi anuanom nkwakoraa ne mmerewa ni?\n1. Tebea bɛn na adesamma wom nnɛ?\nYEHOWA ammɔ nnipa sɛ wonyinyin mmobɔ nkwakoraa ne mmerewa na wonhu amane. Mmom na n’adwene ne sɛ anka nnipa benya apɔwmuden atena Paradise. Nanso seesei “abɔde nyinaa kɔ so penepene, na wohu amane.” (Rom. 8:22) Sɛ Onyankopɔn hwɛ amanehunu a bɔne dɛɛfoɔ de aba nnipa so a, ɔte nka sɛn? Ɛnnɛ nkwakoraa ne mmerewa pii wɔ hɔ a obiara mfii wɔn, nanso saa bere yi na wohia nnipa wɔ wɔn nkyɛn.—Dw. 39:5; 2 Tim. 3:3.\n2. Adɛn nti na ɛyɛ Kristofo dɛ sɛ nkwakoraa ne mmerewa wɔ wɔn asafo mu?\n2 Ɛyɛ Yehowa asomfo dɛ sɛ wɔwɔ nkwakoraa ne mmerewa wɔ asafo no mu. Yensi wɔn fam koraa, efisɛ wɔde wɔn nyansa boa yɛn na wɔde wɔn gyidi bɔ yɛn kyidɔm. Yɛn mu pii wɔ nkwakoraa ne mmerewa wɔ yɛn fie. Sɛ yɛwɔ abusuafo a wɔanyinyin oo, sɛ yenni bi oo, ɛsɛ sɛ yɛn nyinaa ma yɛn ani ku yɛn nuanom a wɔn mfe akɔ anim yi ho. (Gal. 6:10; 1 Pet. 1:22) Momma yɛnhwɛ adwene a Onyankopɔn wɔ wɔ nkwakoraa ne mmerewa ho. Afei nso yɛnhwɛ nea ɛsɛ sɛ abusuafo ne asafo no yɛ ma yɛn nuanom adɔfo yi.\n“NTOW ME NKYENE”\n3, 4. (a) Asɛm bɛn na odwontofo a ɔkyerɛw Dwom 71 no de too Yehowa anim? (b) Dɛn na nkwakoraa ne mmerewa a wɔwɔ asafo no mu betumi asrɛ Onyankopɔn?\n3 Odwontofo a ɔkyerɛw Dwom 71:9 no srɛɛ Yehowa sɛ: “Ntow me nkyene me nkwakoraabere mu; bere a m’ahoɔden so ahuan no, nnyaw me.” Sɛ yɛhwɛ dwom no a, yebetumi aka sɛ ɛyɛ Dwom 70 ntoaso. Dwom 70 atifi asɛm no ka sɛ ɛyɛ “Dawid dwom.” Enti ɛbɛyɛ sɛ Dawid na ɔkyerɛw asɛm a ɛwɔ Dwom 71:9 no. Dawid som Yehowa fii ne mmeranteberem kosii ne nkwakoraaberem, na Yehowa de no yɛɛ nneɛma akɛse pii. (1 Sam. 17:33-37, 50; 1 Ahe. 2:1-3, 10) Nanso Dawid kɔɔ so ara srɛɛ Yehowa sɛ ɔmmoa no.—Monkenkan Dwom 71:17, 18.\n4 Ɛnnɛ nnipa pii te sɛ Dawid. Ɛwom, wɔrenyinyin na “nna bɔne” no de mmirika rehyia wɔn, nanso wɔyɛ nea wobetumi biara de yi Onyankopɔn ayɛ. (Ɔsɛnk. 12:1-7) Ebia wɔn mu bebree ntumi nyɛ nneɛma a kan na wotumi yɛ no. Asɛnka adwuma no mpo, wontumi nyɛ pii. Wobetumi asrɛ Yehowa sɛ ɔmmoa wɔn na ɔnhwɛ wɔn sɛnea Dawid yɛe no. Yɛpɛ sɛ yɛn nuanom anokwafo yi nya awerɛhyem sɛ Onyankopɔn betie wɔn mpaebɔ. Anyɛ hwee koraa no, Yehowa na ɔde honhom kaa Dawid ma ɔkyerɛw nsɛm a yɛn nuanom yi taa bɔ ho mpae no.\n5. Sɛn na Yehowa hu nkwakoraa ne mmerewa a wɔsom no no?\n5 Kyerɛwnsɛm no ma yehu pefee sɛ Yehowa ani sɔ nkwakoraa ne mmerewa a wɔde animia resom no no, na ɔpɛ sɛ n’asomfo di saafo no ni. (Dw. 22:24-26; Mmeb. 16:31; 20:29) Leviticus 19:32 ka sɛ: “Sɔre wɔ dwen anim, na di akwakoraa ni, na suro wo Nyankopɔn. Mene Yehowa.” Bere a wɔkyerɛw saa asɛm no, na asafo no asɛde titiriw biako ne sɛ wobedi nkwakoraa ne mmerewa ni, na saa ara na ɛte nnɛ nso. Nanso henanom na ɛyɛ wɔn asɛde sɛ wɔhwɛ nkwakoraa ne mmerewa?\nABUSUA NO ASƐDE\n6. Ɛsa bɛn na Yesu twaa too hɔ maa yɛn?\n6 Onyankopɔn Asɛm ka sɛ: “Di wo papa ne wo maame ni.” (Ex. 20:12; Efe. 6:2) Yesu ma yehu sɛ ahyɛde yi ho hia paa. Ɔkaa Farisifo ne akyerɛwfo a na wɔmpɛ sɛ wɔhwɛ wɔn awofo no anim. (Mar. 7:5, 10-13) Yesu ankasa twaa ɛsa bi too hɔ maa yɛn. Bere a ɔsɛn dua so no, ɔdaa no adi sɛ ne maame asɛm hia no paa. Saa bere no ɛbɛyɛ sɛ na ne maame yɛ okunafo, na ɔde no hyɛɛ n’adamfo ne ne suani Yohane nsa.—Yoh. 19:26, 27.\n7. (a) Dɛn na ɔsomafo Paulo kae sɛ ɛsɛ sɛ mmusua yɛ? (b) Dɛn na ɛmaa Paulo kaa saa asɛm no?\n7 Honhom kaa ɔsomafo Paulo ma ɔkyerɛw sɛ ɛsɛ sɛ Kristofo hwɛ wɔn ankasa mmusua. (Monkenkan 1 Timoteo 5:4, 8, 16.) Dɛn na ɛmaa Paulo kaa saa asɛm yi? Na ɔrekyerɛ wɔn a asafo no betumi ayi sika aboa wɔn. Ɔkae sɛ ɛyɛ mma, mmanana ne abusuafo foforo a wɔwɔ asafo no mu titiriw asɛde sɛ wɔhwɛ akunafo a wɔn mfe akɔ anim. Sɛ ɛba saa a, eyi remma wɔmmɛyɛ adesoa nto asafo no so. Ɛnnɛ nso, ɔkwan biako a Kristofo da “onyamesom pa” adi ne sɛ wɔbɛhwɛ wɔn abusuafo a wohia mmoa.\n8. Adɛn nti na Bible anhyɛ da ankyerɛ ɔkwan pɔtee a obi bɛfa so ahwɛ n’awofo a wɔanyinyin?\n8 Sɛ yetwa no tiaa a, ɛyɛ Kristofo asɛde sɛ wɔhwɛ wɔn awofo. Ɛwom, na Paulo reka abusuafo a wɔyɛ gyidifo ho asɛm, nanso sɛ yɛn awofo nni asafo no mu mpo a, ɛnsɛ sɛ yebu yɛn ani gu wɔn so. Ɛsono abusua biara ne emu asɛm; enti nea ebia asomasi bɛyɛ wɔ n’abusua mu no, ɛnyɛ saa na ɔbenten bɛyɛ wɔ n’abusua mu. Ɛsono obiara akwahosan ne n’ahiade ne ne su. Nkwakoraa ne mmerewa bi wɔ hɔ a, wɔwɔ mma pii; ebinom nso ebia biako bi. Aman bi so no, aban no boa wɔn; baabi nso wɔ hɔ a biribi saa nni hɔ. Bio, nkwakoraa ne mmerewa no mpo, ɛsono nea obiara pɛ. Enti abusua biara ne kwan a wɔbɛfa so ahwɛ wɔn nkwakoraa ne wɔn mmerewa, na ɛnyɛ papa sɛ yɛkasa ho. Sɛ obi si gyinae a ɛne Bible hyia a, Yehowa behyira no. Saa na ɔyɛ maa ne nkurɔfo wɔ tete mmere no mu, fi Mose bere so tɔnn.—Num. 11:23.\n9-11. (a) Tebea dennen bɛn na ebia ebinom behyia? (Hwɛ mfonini a ɛwɔ adesua yi mfiase no.) (b) Adɛn nti na ɛnsɛ sɛ wɔn a wɔreyɛ bere nyinaa som adwuma no pere wɔn ho gyae adwuma no kɔhwɛ fie? Ma nhwɛso.\n9 Sɛ mma nte mmɛn wɔn awofo a, ebia ɛrenyɛ mmerɛw sɛ wɔde mmoa a ɛsɛ bɛma wɔn. Sɛ awofo no bi hwe ase pira anaa biribi si mpofirim a, ebehia sɛ wɔn mma yɛ ntɛm kɔsra wɔn. Afei bere ne bere mu no, ebia wobehia mmoa bi. Ebetumi ayɛ bere tiaa mu anaa ebegye bere tenten. *\n10 Wɔn a tebea no betumi ayɛ den ama wɔn paa ne bere nyinaa asomfo a asafo no de wɔn kɔ aman foforo so anaa wɔnte mmɛn wɔn awofo no. Anuanom asɛmpatrɛwfo ne ahwɛfo akwantufo ne wɔn a wɔresom wɔ Betel no bu hokwan a wɔanya no sɛ biribi a ɛsom bo paa. Nokwasɛm ne sɛ ɛyɛ nhyira a efi Yehowa hɔ. Nanso sɛ wɔn awofo yare a, ebia nea ɛbɛba wɔn tirim prɛko pɛ ne sɛ, ‘Nea ayɛ yi deɛ ɛsɛ sɛ yegyae adwuma no na yɛsan kɔ fie kɔhwɛ yɛn awofo.’ Nanso nyansa wom sɛ wɔbɔ asɛm no ho mpae na wosusuw ho hwɛ sɛ nea wɔn awofo hia paa ne sɛ wobegyae adwuma a wɔreyɛ no anaa. Ɛnsɛ sɛ obiara pere ne ho gyae adwuma a Yehowa de ahyɛ ne nsa no. Nokwasɛm ne sɛ ɛtɔ da a enhia mpo sɛ obi si saa gyinae no. Yemmisa sɛ, ‘Ɛyɛ yare a aba atenaseɛ anaa ɛyɛ bere tiaa bi? Awofo no asafo mufo betumi aboa sɛnea ɛbɛyɛ a wɔn mma betumi akɔ so asom?’—Mmeb. 21:5.\n11 Wo deɛ yɛnhwɛ anuafoɔ baanu bi a wofii fie kɔsom wɔ akyirikyiri baabi. Ná obiako yɛ ɔsɛmpatrɛwfo wɔ South America, ɛnna ɔfoforo no nso som wɔ Yehowa Adansefo adwumayɛbea ti wɔ Brooklyn, New York. Ná wɔn awofo anyinyin, na na ehia sɛ obi boa wɔn. Mmarima yi ne wɔn yerenom kɔsraa wɔn awofo wɔ Japan hwɛɛ nea wohia. Akyiri yi nea ɔresom wɔ South America no ne ne yere susuw ho sɛ wobegyae wɔn adwuma no akɔ fie akɔhwɛ awofo no. Nanso na mpanyimfo a wɔne awofo no wɔ asafo mu no asusuw asɛm no ho, na wɔn yam a anka asɛmpatrɛwfo no atoa wɔn adwuma no so. Enti mpanyimfo no frɛɛ onua no ne ne yere wɔ telefon so ka kyerɛɛ wɔn sɛ wɔn ani sɔ adwuma a wɔreyɛ no, enti ɛbɛyɛ yiye a wɔntoa so na mpanyimfo no bɛyɛ nea wobetumi biara aboa wɔn awofo no. Abusuafo no nyinaa ani gyei sɛ mpanyimfo no ayi wɔn dɔ adi saa.\n12. Sɛ Kristofo pɛ sɛ wohu ɔkwan a wɔbɛfa so ahwɛ wɔn nkwakoraa ne wɔn mmerewa a, dɛn na ɛsɛ sɛ wɔma ɛtena wɔn adwenem?\n12 Gyinae biara a Kristofo besi sɛ wɔbɛhwɛ wɔn awofo a wɔabɔ nkwakoraa anaa mmerewa no, ɛsɛ sɛ wɔhwɛ sɛ ɛbɛhyɛ Yehowa din anuonyam. Yɛmpɛ sɛ yɛyɛ yɛn ade te sɛ nyamesom akannifo a na wɔwɔ Yesu bere so no. (Mat. 15:3-6) Yɛpɛ sɛ gyinae biara a yebesi no hyɛ Onyankopɔn anuonyam na nnipa bɔ asafo no din pa.—2 Kor. 6:3.\nASAFO NO ASƐDE\n13, 14. Ɔkwan bɛn so na Bible ma yehu sɛ ɛsɛ sɛ asafo no ani ku anuanom nkwakoraa ne mmerewa ho?\n13 Ɛnyɛ obiara na obetumi aboa bere nyinaa asomfo sɛnea asafo a yɛkaa wɔn ho asɛm no yɛe no. Nanso asɛm bi a esii wɔ asomafo no bere so ma yehu sɛ ɛsɛ sɛ asafo no nso hwɛ nea wobetumi ayɛ aboa yɛn nuanom anokwafo a wɔn mfe akɔ anim. Bible ka sɛ anuanom a wɔwɔ Yerusalem asafo mu no “mu biara nni hɔ a na biribi hia no.” Eyi nkyerɛ sɛ na wɔn nyinaa di yiye. Ná wɔn mu bi nni ahode pii, nanso ‘wɔkyekyɛɛ nneɛma sɛnea obiara ahiade te.’ (Aso. 4:34, 35) Akyiri yi asɛm bi sii asafo no mu. Na ‘wɔabu wɔn ani agu akunafo bi so wɔ aduan a wɔkyekyɛ no daa no mu.’ Enti asomafo no paw mmarima bi sɛ wɔnhwɛ sɛ akunafo no benya nea wohia. (Aso. 6:1-5) Wɔyɛɛ saa nhyehyɛe yi de boaa wɔn a wɔbɛyɛɛ Kristofo Pentekoste afe 33 Y.B. mu. Saafo no pii tenaa Yerusalem kakra na ama wɔn ase atim wɔ gyidi no mu. Enti na aduan kyekyɛ no yɛ bere tiaa mu nhyehyɛe bi, nanso nea asomafo no yɛe no ma yehu sɛ asafo no betumi ayɛ nhyehyɛe de aboa anuanom a wɔakɔ ahokyere mu.\n14 Sɛnea yɛaka dedaw no, Paulo kyerɛɛ Timoteo tebea a ɛbɛma akunafo anya mmoa afi asafo no hɔ. (1 Tim. 5:3-16) Honhom kaa Yakobo nso ma ɔkyerɛw sɛ ɛyɛ Kristofo asɛde sɛ wɔhwɛ nnyanka ne akunafo ne afoforo a ade ahia wɔn. (Yak. 1:27; 2:15-17) Ɔsomafo Yohane nso kae sɛ: “Obiara a ɔwɔ wiase asetenade na ohu sɛ ahia ne nua na onhu no mmɔbɔ no, Onyankopɔn dɔ te ne mu dɛn?” (1 Yoh. 3:17) Sɛ ɛyɛ anuanom ankorankoro asɛde sɛ wɔboa wɔn a ahia wɔn a, ɛnde asafo mũ no nyinaa nso ɛ? Ɛnyɛ asafo no nso asɛde sɛ wɔboa saafo no anaa?\nAsiane bi si a, dɛn na asafo no bɛyɛ aboa? (Hwɛ nkyekyɛm 15, 16)\n15. Dɛn na ɛbɛkyerɛ mmoa a anuanom nkwakoraa ne mmerewa behia?\n15 Wokɔ aman bi so a, aban no ma nkwakoraa ne mmerewa pɛnhyen sika ne nneɛma foforo a ɛbɛboa wɔn. (Rom. 13:6) Nanso mmeae bi wɔ hɔ a, nhyehyɛe a ɛte saa nni hɔ. Enti ɛsono baabiara ne mmoa a ebehia sɛ abusuafo ne asafo no de ma anuanom nkwakoraa ne mmerewa yi. Sɛ Kristofo nte mmɛn wɔn awofo a, ɛnyɛ biribiara na ebia wobetumi ayɛ aboa awofo no. Ɛsɛ sɛ wɔne mpanyimfo a wɔwɔ wɔn awofo asafo mu di nkitaho sɛnea ɛbɛyɛ a obiara behu tebea a abusua no wom. Ebia nhyehyɛe bi wɔ hɔ a aban no de boa nkwakoraa ne mmerewa. Sɛ saa a, mpanyimfo no betumi awurawura mu ahu. Bio nso mpanyimfo no behu nneɛma bi a ɛho behia sɛ wɔbɔ mma no amanneɛ na wɔahu nea wɔbɛyɛ. Ebia wobehu sɛ nkrataa bi wɔ hɔ a awofo no ntew ano anaa nnuru bi wɔ hɔ a wɔnnomee. Sɛ mma no ne mpanyimfo no di nkitaho saa a, wobetumi asiw tebea bɔne bi ano na annye nsam. Sɛ nnipa bi bɛn awofo no saa a, ɛbɛyɛ te sɛ nea mma no “ani” biako wɔ hɔ, na eyi betumi atew abusua no adwennwene so.\n16. Dɛn na anuanom bi yɛ de boa nkwakoraa ne mmerewa wɔ asafo no mu?\n16 Asafo no mufo bi kyerɛ wɔn dɔ paa. Wotu wɔn ho ma boa yɛn nuanom nkwakoraa ne mmerewa sɛnea wobetumi biara. Nokwasɛm ne sɛ wɔntoto wɔn ase koraa. Baabi wɔ hɔ nso a asafo no mufo ayɛ nhyehyɛe bi a wɔde hwɛ anuanom nkwakoraa ne mmerewa: Ebinom kɔhwɛ wɔn kakra, na afoforo nso akɔhwɛ wɔn kakra. Ebia saa anuanom yi ahu sɛ wɔn tebea remma wontumi nyɛ bere nyinaa som adwuma no bi, enti wɔyɛ nea wobetumi biara de boa anuanom nkwakoraa ne mmerewa yi na ama wɔn mma atumi akɔ so ayɛ bere nyinaa som adwuma no. Eyi yɛ adwempa paa. Nanso eyi nkyerɛ sɛ ɛsɛ sɛ mma no pɛ wɔn baabi tena; ɛsɛ sɛ wɔhwɛ nea wobetumi ayɛ de aboa wɔn awofo.\nFA W’ANOM ASƐM HYƐ NKWAKORAA NE MMEREWA NKURAN\n17, 18. Dɛn na ɛbɛma ayɛ mmerɛw ama ebinom sɛ wɔbɛhwɛ nkwakoraa ne mmerewa?\n17 Anuanom a wɔanyinyin ne wɔn a wɔhwɛ wɔn no nyinaa betumi ama tebea no ayɛ anika. Ɛtɔ da a onyin nti ebinom abam bebu ma wɔn adwene atu afra mpo. Ɛba saa a, bɔ mmɔden sɛ wubedi wɔn ni na woahyɛ wɔn nkuran. Morebɔ nkɔmmɔ a, momma ɛnyɛ anika. Yɛn nuanom adɔfo yi mu bebree de mfe pii asom Yehowa, enti ɛsɛ sɛ yɛkamfo wɔn. Yehowa werɛ mfii nea wɔatumi ayɛ wɔ ne som mu. Yɛn nso ɛnsɛ sɛ yɛn werɛ fi.—Monkenkan Malaki 3:16; Hebrifo 6:10.\n18 Sɛ nkwakoraa ne mmerewa ne wɔn a wɔhwɛ wɔn no de nsɛm bi yɛ serew a, ɛremma wɔn ani ntan. (Ɔsɛnk. 3:1, 4) Nkwakoraa ne mmerewa pii mpɛ sɛ wɔbɛyɛ adesoa ama afoforo. Wonim nokwasɛm yi: Sɛ afoforo bɛba wɔn nkyɛn oo, wɔremma oo, egyina wɔn so. Wɔn a wonya kwan kɔsra nkwakoraa ne mmerewa no taa ka sɛ, “Meyɛe sɛ merekɔhyɛ akora ne aberewa nkuran, nanso ewiee ase no wɔn mmom na wɔhyɛɛ me nkuran.”—Mmeb. 15:13; 17:22.\n19. Dɛn na ebetumi aboa mpanyin ne mmofra nyinaa ma wɔatintim wɔ ahohia bere mu?\n19 Nea Onyankopɔn asomfo rehwɛ kwan denneennen ne sɛ bere bi bɛba ma mpanyinyɛ ne ɔhaw a sintɔ de aba nyinaa afi hɔ. Bere a yɛretwɛn saa da no, ɛsɛ sɛ yɛn nyinaa de yɛn ani si biribi a ɛbɛtena hɔ daa so. Yɛwɔ gyidi wɔ Onyankopɔn bɔhyɛ mu, na eyi ayɛ sɛ sɛkyɛ a ɛboa yɛn wɔ yɛn ahohia mu. Yɛn gyidi nti “yɛmpa abaw, na sɛnea yɛte wɔ nnipa ani so no resɛe mpo a, sɛnea yɛte wɔ yɛn mu no de, ɛyɛ foforo da biara da.” (2 Kor. 4:16-18; Heb. 6:18, 19) Ɛnde, dɛn bio na ɛbɛboa ma yɛatumi ahwɛ wɔn a wɔanyinyin? Yebesusuw nyansahyɛ ahorow bi ho wɔ asɛm a edi hɔ no mu.\n^ nky. 9 Adesua a edi hɔ no bɛma yɛahu nneɛma bi a nkwakoraa ne mmerewa ne wɔn mma betumi ayɛ.


Momma Yennya Tema Mma Yɛn Atiefo | Adesua\n“Biribiara a mopɛ sɛ nnipa nyɛ mma mo no, mo nso monyɛ wɔn saa ara.”—MAT. 7:12.\nObiara a yebehyia no wɔ asɛnka mu no, sɛn na ɛsɛ sɛ yɛne no di?\nƆkwan bɛn so na Mateo 7:12 boa yɛn ma yehu baabi a ɛsɛ sɛ yedi nkurɔfo adanse, bere a ɛsɛ sɛ yedi wɔn adanse, ne sɛnea ɛsɛ sɛ yedi wɔn adanse?\nNyansahyɛ a yɛasusuw ho yi mu nea ɛwɔ he na wopɛ sɛ wode yɛ adwuma?\n1. Sɛ yenya tema ma yɛn atiefo a, mfaso bɛn na ɛwɔ so? Ma nhwɛso. (Hwɛ mfonini a ɛwɔ adesua yi mfiase no.)\nNÁ ONUA bi ne ne yere nam asɛnka mu reto nsa afrɛ nkurɔfo aba Kristo wu Nkaedi no ase wɔ Fiji. Wohyiaa ɔbea bi wɔ kwan mu, na bere a wɔne no rekasa no, osu fii ase tɔe. Onua no de kyinii baako maa ɔbea no, ɛnna ɔne ne yere faa baako. Bere a Nkaedi no dui no, awarefo yi nkɔhwɛ a, ɔbea no anim ni! Ɛyɛɛ wɔn dɛ paa. Ɔbea no ara gye toom sɛ nsɛm a Adansefo no kae pii wɔ hɔ a ɔnkae. Nanso da a anuanom hyiaa no no, nea wɔyɛe no kaa ne koma paa, na ɛno na ɛma ɔbaa Nkaedi no. Adansefo no dii Yesu afotu no akyi nyaa tema maa ɔbea no.\n2. Asɛm bɛn na Yesu kae, na yɛbɛyɛ dɛn de ayɛ adwuma?\n2 Asɛm bɛn na Yesu kae? Ɔkae sɛ: “Biribiara a mopɛ sɛ nnipa nyɛ mma mo no, mo nso monyɛ wɔn saa ara.” (Mat. 7:12) Yɛbɛyɛ dɛn ayɛ saa? Nneɛma mmienu bi wɔ hɔ a ɛsɛ sɛ yɛyɛ. Nea edi kan, bisa wo ho sɛ, ‘Sɛn na mepɛ sɛ afoforo ne me di?’ Afei wo ne afoforo nni sɛnea wopɛ sɛ wɔne wo di.—1 Kor. 10:24.\n3, 4. (a) Adɛn nti na Yesu asɛm no fa nnipa nyinaa ho? (b) Dɛn na yebesusuw ho wɔ adesua yi mu?\n3 Sɛ yɛne yɛn nuanom Kristofo redi a, yɛtaa di Yesu asɛm no so. Nanso Yesu anka sɛ yɛn nuanom nko ara na ɛsɛ sɛ yenya tema ma wɔn. Nea na ɔrekyerɛ ne sɛ, ɛsɛ sɛ yenya tema ma obi biara, yɛn atamfo mpo. (Monkenkan Luka 6:27, 28, 31, 35.) Sɛ yɛn atamfo mpo ɛsɛ sɛ yenya tema ma wɔn a, ɛnde wɔn a yedi wɔn adanse no nso ɛ? Kae sɛ saafo no pii betumi abegye nokware no na wɔanya “daa nkwa.”—Aso. 13:48.\n4 Yɛrebesusuw nsɛmmisa nnan bi ho, na ma nsɛmmisa yi ntena w’adwenem bere a woreyɛ asɛnka adwuma no: Hena koraa na me ne no rekasa yi? Ɛhe na ɔwɔ? Bere bɛn na ɛfata sɛ mekɔ nkurɔfo nkyɛn? Sɛn na ɛsɛ sɛ me ne wɔn kasa? Nsɛmmisa yi bɛboa yɛn ma yɛanya tema ama wɔn a yedi wɔn adanse no na yɛahu ɔkwan a yɛbɛfa so ne wɔn akasa.—1 Kor. 9:19-23.\nHENA KORAA NA ME NE NO REKASA YI?\n5. Nsɛm bɛn na yebetumi abisa yɛn ho?\n5 Obiara a yebehyia no wɔ asɛnka mu no, ɛsɛ sɛ yɛkae sɛ ɛsono ne su ne ne ban, baabi a wɔtetee no, ne ɔhaw a ɔrefa mu. (2 Be. 6:29) Sɛ wo ne obi rekasa a, bisa wo ho sɛ, ‘Sɛ me na obi aba me nkyɛn rebedi me adanse a, anka sɛn na mɛpɛ sɛ ɔne me di? Anka ɛbɛyɛ me dɛ sɛ obenya me ho adwene bi bere mpo a onnim me nipaban? Anaa m’ani begye ho sɛ obehu me yiye?’ Sɛ yesusuw nsɛmmisa yi ho a, yebehu ɔkwan a yɛbɛfa so ne obiara adi.\n6, 7. Sɛ yɛreyɛ asɛnka adwuma no na yehyia obi a n’asɛm yɛ den a, dɛn na ɛsɛ sɛ yɛyɛ?\n6 Obiara nni hɔ a ɔpɛ sɛ yɛka sɛ ɔyɛ “onipabɔne.” Wo deɛ yɛnhwɛ, Kristofo bɔ mmɔden sɛ ‘wɔbɛma wɔn kasa ho aba nyam’ bere nyinaa. (Kol. 4:6) Nanso yɛnyɛ pɛ, enti wobɛhwɛ na yɛaka biribi a yɛanhyɛ da. (Yak. 3:2) Sɛ biribi saa si a, yenyae a, anka afoforo ate yɛn ase sɛ nneɛma na ankɔ yiye, na mmom ɛnyɛ saa na yɛte. Yɛmpɛ sɛ obi bɛka sɛ “yennwen nnipa ho” anaa yɛyɛ “dwɛɛ.” Ɛnde, sɛ obi ka biribi a yɛn ani nnye ho a, wunnye nni sɛ ɛsɛ sɛ yɛn nso yɛte no ase?\n7 Sɛ woreyɛ asɛnka adwuma na wuhyia obi a n’asɛm yɛ den a, mpere wo ho nsusuw sɛ saa na ɔte. Ebia biribi nti na ɔreyɛ saa. Adwumam haw anaa sukuu mu nhyɛso nti na ɔreyɛ saa? Yare dɛɛfoɔ bi na ɛreteetee no anaa? Adanse pii wɔ hɔ a ɛkyerɛ sɛ, sɛ yɛkɔ obi nkyɛn na mfiase no wantew n’anim amma yɛn, na yɛde nidi ne obu ma no a, akyiri yi ɔyɛ aso tie yɛn.—Mmeb. 15:1; 1 Pet. 3:15.\n8. Adɛn nti na ɛsɛ sɛ yɛka Ahenni ho asɛmpa no kyerɛ “nnipa ahorow nyinaa”?\n8 Yɛka asɛm no kyerɛ obi biara; yenyi ɔtwe nyi adowa. Mfe kakra a abɛsen kɔ yi, yɛatintim osuahu bɛboro 60 wɔ Ɔwɛn-Aban no fã bi a wɔato din “Bible Tumi Sesa Nnipa.” Nnipa ahorow ahorow suahu apue hɔ: Wɔn a kan na wɔyɛ akorɔmfo, sadweam, ne nsɛmmɔnedifo; wɔn a kan na wɔde nnubɔne ayɛ wɔn aduan na ahuhubra afa wɔn dommum; amanyɔfo ne asɔfo. Ebinom deɛ, na wɔn adwuma adan wɔn nyame. Nanso bere a saa nnipa yi nyinaa tee asɛmpa no, wɔpenee so sɛ wobesua Bible. Afei wɔsesaa wɔn akwan, na wobegyee nokware no. Enti ɛnsɛ sɛ yɛka sɛ ebinom ne nokware no abɔ nsianho. (Monkenkan 1 Korintofo 6:9-11.) Mmom ɛsɛ sɛ yɛkae sɛ “nnipa ahorow nyinaa” betumi abegye nokware no.—1 Kor. 9:22.\nƐHE NA ME NE NKURƆFO REKASA?\n9. Sɛ yɛkɔ obi fie a, adɛn nti na ɛsɛ sɛ yɛyɛ ahwɛyiye?\n9 Yɛtaa ka asɛm no kyerɛ nkurɔfo wɔ wɔn afie. (Mat. 10:11-13) Yɛn fie ne yɛn agyapade ho hia yɛn paa. Enti sɛ obi ba hɔ a, yɛmpɛ sɛ ɔbɛyɛ hɔ basabasa. Yɛba fie a, yɛpɛ yɛn asomdwoe; yɛmpɛ sɛ obiara bɛba abɛhaw yɛn anaa obehuahua yɛn fie nsɛm. Enti sɛ yɛredi adanse afie afie a, ɛsɛ sɛ yɛhwɛ yiye na yɛanyɛ biribiara a ɛbɛhaw ofiewura no.—Aso. 5:42.\n10. Sɛ yɛreyɛ asɛnka adwuma no a, ahwɛyiye bɛn na ehia na yɛanhaw afoforo?\n10 Ɛnnɛ, nsɛmmɔnedi ne awudisɛm abu so wɔ baabiara, enti sɛ obi hu ɔhɔho sɛ ɔnenam n’afikyiri a, na ehu aka no. (2 Tim. 3:1-5) Sɛ yɛma eyi tena yɛn adwenem a, yɛbɛhwɛ yiye na yɛanyɛ biribiara a ɛbɛma nkurɔfo yam ahyehye wɔn anaa wɔn adwenem ayɛ wɔn nãã. Fa no sɛ woakɔ fie bi mu, na wobɔɔ pon mu no, obiara annye so. Ɛba saa a, ebia wobɛtwe wo kɔn ahwɛ mpomma mu sɛ obi wɔ hɔ anaa. Anaa ebia wobɛnantenantew hɔ ahwɛ sɛ wubehu obi a. Ampa, ɛsɛ sɛ yɛhwehwɛ nnipa na yedi obiara adanse. (Aso. 10:42) Yɛn ho pere yɛn sɛ yɛbɛma obi biara ate asɛmpa no. (Rom. 1:14, 15) Nanso sɛ ofiewura no hu sɛ wonenam hɔ a, ɛrenhaw no anaa? Na wɔn a wɔte mpɔtam hɔ nso ɛ? Wobebu wo sɛn? Ɛsɛ sɛ yɛma yɛn ani da hɔ na yɛanyɛ biribiara a ɛbɛhaw nnipa a wɔwɔ yɛn asasesin mu. Ɔsomafo Paulo kyerɛwee sɛ: “Yɛnto hintidua biribiara mu, na wɔannya yɛn som adwuma no ho asɛm biara.” (2 Kor. 6:3) Sɛ yɛredi adanse na yɛkae sɛ afoforo fie ne wɔn agyapade ho hia wɔn, na yedi wɔn ni a, ebia wɔn kɔn bɛdɔ sɛ wobesua nokware no.—Monkenkan 1 Petro 2:12.\nSɛ yɛkɔ nkurɔfo fie a, momma yɛnkae sɛ ofie no yɛ wɔn agyapade, enti ɛnsɛ sɛ yɛyɛ biribiara a ɛbɛhaw wɔn (Hwɛ nkyekyɛm 10)\nBERE BƐN NA ƐFATA SƐ MEKƆ NKURƆFO NKYƐN?\n11. Adɛn nti na yɛpɛ sɛ afoforo hu sɛ yɛahyehyɛ yɛn bere?\n11 Yɛn mu dodow no ara nni adagyew koraa. Enti sɛ yebetumi ayɛ biribiara wɔano wɔano a, ehia sɛ yɛhyehyɛ yɛn bere yiye. (Efe. 5:16; Filip. 1:10) Sɛ biribi a yɛnhwɛ kwan betwitware yɛn nhyehyɛe mu a, ɛbɛhaw yɛn paa. Yɛpɛ sɛ afoforo hu sɛ yɛahyehyɛ yɛn bere, enti ɛnyɛ biribiara na yebenya bere ne wɔn ayɛ. Sɛ wɔte yɛn ase saa a, ɛyɛ yɛn dɛ. Sɛ yɛma Yesu asɛm no tena yɛn adwenem na ‘nea yɛpɛ sɛ nnipa yɛ ma yɛn no, yɛn nso yɛyɛ saa ara ma wɔn’ a, ɛnde yɛkɔ asɛnka a, yebedi nkurɔfo ni. Ɔkwan bɛn so na yɛbɛyɛ saa?\n12. Ɛbɛyɛ dɛn na yɛahu bere a ɛfata sɛ yɛka asɛm no wɔ yɛn asasesin mu?\n12 Ɛsɛ sɛ yɛhwɛ bere a ɛfata sɛ yɛkɔ nkurɔfo nkyɛn. Bisa wo ho sɛ: ‘Yɛn asasesin mu ha yi, bere bɛn paa na nkurɔfo wɔ fie? Bere bɛn na wɔbɛyɛ aso atie yɛn? Ehia sɛ yɛtoto nneɛma yiye na yɛyɛ nsakrae a ɛfata na yɛatumi akɔ wɔn nkyɛn bere pa mu. Mmeae bi wɔ hɔ a, anuanom yɛ afie afie asɛnka adwuma no anwummere, efisɛ saa bere no na wɔto nkurɔfo. W’asasesin te sɛn? Sɛ anwummere na wubenya nnipa ma wɔatie wo a, ɛnde adɛn na wonsɔ nhwɛ na wonyɛ afie afie asɛnka adwuma no bi anwummere anwummere? (Monkenkan 1 Korintofo 10:24.) Momma yennya awerɛhyem sɛ, sɛ yɛde yɛn ho bɔ afɔre na yɛka asɛm no bere a nkurɔfo betie a, Yehowa behyira yɛn dodo.\n13. Yɛbɛyɛ dɛn akyerɛ sɛ yebu nkurɔfo a yɛka asɛm no kyerɛ wɔn no?\n13 Dɛn bio na yɛbɛyɛ de akyerɛ sɛ yebu nkurɔfo a yɛka asɛm no kyerɛ wɔn no? Sɛ yenya obi a n’ani gye asɛm no ho a, ɛsɛ sɛ yedi no adanse kama, nanso ɛnsɛ sɛ yɛtena no so kyɛ ma yɛn ho fono no. Ebia ofiewura no wɔ biribi yɛ. Enti sɛ ɔka sɛ onni adagyew a, yebetumi aka akyerɛ no sɛ yɛrenkyɛ, na ɛsɛ sɛ yedi yɛn asɛm so na yɛma nkɔmmɔ no yɛ tiaa. (Mat. 5:37) Sɛ yɛde nkɔmmɔbɔ no ba awiei a, momma yemmisa ofiewura no bere a ɔpɛ sɛ yɛsan bɛsra no. Adawurubɔfo bi ka sɛ: “Ɛbɛyɛ me dɛ sɛ mɛsan abɛsra wo bio. Wopɛ sɛ mefrɛ wo wɔ fon so anaa meto wo nkra ansa na maba?” Sɛ yesusuw afoforo ho na yɛkɔ wɔn nkyɛn bere a ɛfata a, na yɛresuasua Paulo. Ɔkae sɛ: “Menhwehwɛ nea ehia m’ankasa na mmom nnipa pii de, na ama wɔagye wɔn nkwa.”—1 Kor. 10:33.\nSƐN NA ƐSƐ SƐ ME NE WƆN KASA?\n14-16. (a) Adɛn nti na ɛsɛ sɛ yɛma ofiewura no hu nea enti a yɛaba ne nkyɛn? Ma nhwɛso. (b) Dɛn na ɔhwɛfo kwantufo bi ahu sɛ ɛboa paa?\n14 Fa no sɛ obi afrɛ wo tɛlɛfon so. Wunnim onipa no, nanso obisa wo sɛ, ‘Aduan bɛn na wopɛ?’ Ebia wobɛka wɔ wo tirim sɛ, ‘Onipa yi fi he, na dɛn na ɔrehwehwɛ afi me hɔ?’ Ebia wompɛ sɛ wutwiw fa no so, enti wubetie asɛm a ɔwɔ ka, nanso wubetwa nkɔmmɔ no so ntɛm. Ɛnde, fa no sɛ onii a ɔrefrɛ wo no bɔ ne din, na ɔkyerɛ baabi a ofi, na ɔka kyerɛ wo sɛ ɔboa nnipa ma wohu nnuan a ahoɔden wom. Afei ɔka kyerɛ wo sɛ ɔwɔ asɛm bi a ɛso bɛba wo mfaso. Ebia wobɛyɛ aso atie. Adɛn ntia? Sɛ obi ne yɛn rekasa a, yɛpɛ sɛ ɔda ne ho adi na ɔma yehu n’amanneɛ. Ɛnde, sɛ yɛkɔ asɛnka a, yɛbɛyɛ dɛn adi nkurɔfo ni?\n15 Mmeae pii wɔ hɔ a, sɛ yɛredi adanse a, ɛsɛ sɛ yɛma ofiewura no hu amanneɛ a yɛde nam. Ampa, yɛwɔ asɛnhia bi a yɛpɛ sɛ nkurɔfo te, nanso fa no sɛ wonnim baabi a yefi anaa nea enti a yɛaba wɔn nkyɛn; yeduu hɔ ara na yebisae sɛ: “Sɛ wowɔ tumi a wode beyi wiase haw afi hɔ a, emu nea ɛwɔ he na wubeyi afi hɔ?” Ebia yebebisa asɛm a ɛte saa de ahu n’adwene na yɛadan nkɔmmɔbɔ no akɔ Bible so. Nanso anhwɛ a ofiewura no bebisa sɛ: ‘Damfo yi fi he na ɔrebisa me asɛm a ɛte sɛɛ? Wei nyinaa kyerɛ sɛn?’ Enti ɛsɛ sɛ yɛka onipa no koma to ne yam, na n’ani gye nkɔmmɔ no ho. (Filip. 2:3, 4) Yɛbɛyɛ dɛn ayɛ saa?\n16 Nea ɔhwɛfo kwantufo bi taa yɛ ni: Ɔkɔto obi a, odi kan kyia no. Afei ɔde kratawa a wɔato din, So Wopɛ sɛ Wuhu Nokware No? ma no, na ɔka sɛ: “Yɛrekyekyɛ kratawa yi ama obiara a ɔwɔ mpɔtam ha. Nsɛmmisa nsia bi wɔ hɔ a nkurɔfo taa bisa, na ɛho asɛm wɔ kratawa yi mu. Wo deɛ ni.” Onua no kae sɛ, sɛ nkurɔfo hu nea enti a waba wɔn nkyɛn a, na wɔn bo atɔ wɔn yam. Ɛba saa a, ɛnyɛ den sɛ wɔbɛbɔ nkɔmmɔ. Afei obisa onii a ɔne no rebɔ nkɔmmɔ no sɛ: “Nsɛmmisa yi mu nea ɛwɔ he na aba wo tirim pɛn?” Sɛ oyi mu baako a, na onua no abue kratawa no mu ne no asusuw nea Bible ka fa saa asɛmmisa no ho. Anyɛ saa nso a, na onua no ankasa apaw asɛmmisa baako ne no asusuw ho. Ɔnyɛ biribiara mfa nhyɛ ofiewura no aniwu. Nea yɛreka yi nkyerɛ sɛ ɔkwan baako pɛ na yɛfa so fi nkɔmmɔbɔ ase. Mmeae bi wɔ hɔ a, wɔn amammerɛ hwehwɛ sɛ woyɛ nneɛma bi ansa na woabɔ w’amanneɛ. Asɛm no ara ne sɛ, ɛsɛ sɛ yehu sɛnea nnipa a yɛredi wɔn adanse no te na yɛyɛ nea ɛbɛma wɔatie asɛm no.\nKƆ SO ARA NYA TEMA MA W’ATIEFO\n17. Sɛnea yɛahu no, dɛn na yɛbɛyɛ de akyerɛ sɛ yɛwɔ tema ma yɛn atiefo?\n17 Ɛnde, dɛn na yɛasua a ɛbɛboa ma yɛadi Yesu afotu no akyi na yɛanya tema ama yɛn atiefo? Ɛsɛ sɛ yehu sɛ obiara ne ne su ne ne ban. Afei ɛsɛ sɛ yehu sɛ afoforo fie ne wɔn agyapade ho hia wɔn, enti ehia sɛ yedi wɔn ni. Ɛsɛ sɛ yɛhwɛ bere a yɛbɛto nkurɔfo wɔ fie ne bere a wobetumi ayɛ aso atie yɛn na yɛkɔ wɔn nkyɛn saa bere no. Bio, sɛ yɛrefi yɛn nkɔmmɔbɔ ase a, yɛnhwɛ kwan a yɛbɛfa so aka asɛm no ma aka nkurɔfo a wɔwɔ yɛn asasesin mu no koma.\n18. Sɛ yɛne nkurɔfo a wɔwɔ yɛn asasesin mu di sɛnea yɛpɛ sɛ wɔne yɛn di a, dɛn na ebefi mu ba?\n18 Sɛ yɛne nkurɔfo a wɔwɔ yɛn asasesin mu di sɛnea yɛpɛ sɛ wɔne yɛn di a, nneɛma pa pii fi mu ba. Sɛ yenya tema ma afoforo a, na yɛn kanea rehyerɛn, na na yɛreda no adi sɛ yɛde Bible mu afotusɛm reyɛ adwuma. Eyi nyinaa hyɛ yɛn soro Agya no anuonyam. (Mat. 5:16) Sɛ yedi afoforo ni a, wɔn kɔn bɛdɔ sɛ wobesua nokware no. (1 Tim. 4:16) Momma yɛnyɛ nea yebetumi biara nka asɛm no nkyerɛ nkurɔfo. Ɛba saa a, sɛ wotie oo, wɔantie oo, yɛn koma bɛtɔ yɛn yam. (2 Tim. 4:5) Momma yɛn mu biara nsua ɔsomafo Paulo. Ɔno na ɔkae sɛ: “Asɛmpa no nti na meyɛ ade nyinaa, na ama me ne afoforo anya mu kyɛfa.” (1 Kor. 9:23) Enti momma yɛn nyinaa ntie Yesu afotu no na yennya tema mma wɔn a yɛka asɛm no kyerɛ wɔn no.


Roma 16 APSD-CEB – Romafoɔ 16 ASCB\n1Mede yɛn nuabaa Foibe a ɔsom Kenkrea asafo no hyɛ mo nsa. 2Monnye no Awurade din mu sɛdeɛ ɛsɛ sɛ Onyankopɔn manfoɔ yɛ, na mmoa biara a ɛho hia no wɔ mo nkyɛn no, momfa mmoa no. Ɛfiri sɛ, waboa nnipa bebree ne me nso.\n3Mekyea Priska ne Akwila a wɔyɛ me nuanom adwumayɛfoɔ wɔ Kristo Yesu mu 4a wɔpaa wɔn nkwa akyi maa me no. Meda wɔn ase bebree, ɛnyɛ me nko, na mmom, amanamanmufoɔ asafo no nyinaa.\n5Asafo a wɔhyia wɔ wɔn fie no nso, mekyea wɔn.\nMonkyea mʼadamfo pa Epaineto a ɔno ne onipa a ɔdii ɛkan gyee Kristo dii wɔ Asia mantam mu no mma me.\n6Afei, mekyea Maria a ɔyɛɛ adwuma denden maa me no nso.\n7Mekyea Androniko ne Yunia. Mekyea me nuanom Yudafoɔ a me ne wɔn daa afiase a wɔagye din yie wɔ asomafoɔ no mu, na wɔdii me ɛkan Kristo mu no.\n8Mekyea mʼAwurade mu dɔfo Amplia.\n9Mekyea Ubano a yɛne no someeɛ wɔ Kristo mu. Saa ara nso na mekyea mʼadamfo pa Staki.\n10Mekyea Apele a ne Kristosom mu nokorɛ ada adi no,\nMekyea Aristobulo abusuafoɔ nyinaa.\n11Mekyea me kuromni Yudani Herodion ne ne nuanom Akristofoɔ a wɔfiri Narkiso fie.\n12Mekyea Trifaina ne Trifosa mmaa a wɔbɔ Awurade som mu mmɔden no.\nSaa ara nso na mekyea mʼadamfo Persi a ɔno nso yɛ ɔbaa a wabɔ mmɔden aboa Awurade som no.\n13Mekyea Rufo a wadi dwuma kɛseɛ Awurade som mu no. Mekyea Rufo maame a ɔfaa me sɛ ne ba no nso.\n14Mekyea Asinkrito, Flegon, Herme, Patroba, Herma, ne anuanom Akristofoɔ a wɔka wɔn ho nyinaa.\n15Mekyea Filologo ne Yulea, Nereo ne ne nuabaa ne Olimpa ne Onyankopɔn manfoɔ a wɔne no wɔ hɔ no nyinaa.\n16Momfa mfeano kronkron nkyeakyea mo ho mo ho.\nKristo asafo no nyinaa kyea mo.\n17Anuanom, metu mo fo sɛ, monhwɛ wɔn a wɔde mpaapaemu ne wɔn a wɔsɛe afoforɔ gyidie na wɔtia nkyerɛkyerɛ a moanya no yie; montwe mo ho mfiri wɔn ho. 18Ɛfiri sɛ, wɔn a wɔyɛ saa no nsom Kristo, yɛn Awurade no; na mmom, wɔsom biribiara a wɔpɛ na ɛyɛ ma wɔn. Wɔdɛfɛdɛfɛ wɔn a wɔnnim hwee. 19Obiara ate gyidie a mowɔ wɔ Asɛmpa no mu. Ɛno enti, ɛma mʼani gye mo ho. Mepɛ sɛ mo ani te wɔ nneɛma pa ho na mokata mo ani wɔ bɔne ho.\n20Na Onyankopɔn a ɔbrɛ yɛn asomdwoeɛ no bɛpɛkyɛ Ɔbonsam wɔ mo nan ase.\nYɛn Awurade Yesu Kristo adom nka mo.\n21Me yɔnko Timoteo se ɔkyea mo. Saa ara nso na Lukio, Yason ne Sosipatro a wɔyɛ me nuanom Yudafoɔ no nso kyea mo.\n22Me Tertio, a meyɛ ɔtwerɛfoɔ ma Paulo yi nso, mede Awurade din mekyea mo.\n23Gaio a asafo no hyia wɔ ne fie no nso kyea mo.\nErasto a ɔyɛ kurom ha sikakorafoɔ ne yɛn nua Kwarto se wɔkyea mo. 24Yɛn Awurade Yesu Kristo adom nka mo nyinaa.\n25Momma yɛnyi Onyankopɔn ayɛ! Ɔno na ɔtumi ma mo gyina pintinn wɔ mo gyidie mu sɛdeɛ mekaa wɔ Asɛmpa a ɛfa Yesu Kristo ho kyerɛɛ mo no. Sɛdeɛ medaa nokorɛ ahintasɛm a ɛfiri teteete no adi kyerɛɛ mo no, 26wɔnam adiyifoɔ atwerɛsɛm a ɛfiri Onyankopɔn Teasefoɔ no nkyɛn ada ahintasɛm yi adi ama wɔahunu sɛdeɛ aman nyinaa bɛgye adi na wɔayɛ ɔsetie ama no. 27Ɔno, Onyankopɔn nyansaboakwa na animuonyam nka no wɔ Yesu Kristo mu daa daa! Amen.\nASCB : Romafoɔ 16


Atoyerɛnkyɛm Si a, Yehowa Adansefo Boa Nkurɔfo Anaa? | NNB\nKENKAN WƆ Afrikaans Albanian American Sign Language Amharic Arabic Arabic (Lebanon) Armenian Armenian (West) Assamese Azerbaijani Azerbaijani (Cyrillic) Bashkir Basque Bassa (Cameroon) Batak (Toba) Bengali Bislama Bosnian Boulou Brazilian Sign Language Bulgarian Cakchiquel (Western) Cambodian Catalan Cebuano Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chol Chuvash Cibemba Croatian Czech Dangme Danish Digor Dutch Ecuadorian Sign Language Efik English Estonian Ewe Fante Faroese Fijian Finnish Fon French Ga Galician Garifuna Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hungarian Iban Icelandic Igbo Iloko Indonesian Isoko Italian Italian Sign Language Japanese Japanese Sign Language Javanese Kabiye Kabyle Kachin Kannada Karen (S'gaw) Kazakh Kazakh (Arabic) Kekchi Kikamba Kikaonde Kikongo Kikuyu Kinyarwanda Kirghiz Kirundi Kisi Kisonge Kongo Korean Krio Kwangali Kwanyama Kyangonde Lamba Latvian Lingala Lithuanian Low German Macedonian Malagasy Malay Malayalam Maltese Mam Mambwe-Lungu Mapudungun Marathi Mazatec (Huautla) Mende Mingrelian Mixe (North Central) Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Ngangela Nias Norwegian Nzema Oromo Ossetian Otomi (Mezquital Valley) Pangasinan Papiamento (Aruba) Papiamento (Curaçao) Persian Polish Portuguese Portuguese (Portugal) Punjabi Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Soli Solomon Islands Pidgin Spanish Sunda Swahili Swati Swedish Sãotomense Tagalog Tahitian Tamil Tankarana Tarascan Tatar Telugu Tetun Dili Thai Tigrinya Tlapanec Tojolabal Tok Pisin Tongan Totonac Tsonga Tswana Turkish Turkmen Twi Tzeltal Tzotzil Uighur (Cyrillic) Ukrainian Urdu Uzbek Uzbek (Roman) Valencian Venda Vezo Vietnamese Wallisian Welsh Xhosa Yoruba Zapotec (Isthmus) Zapotec (Lachiguiri) Zulu\nAane, atoyerɛnkyɛm si a, Yehowa Adansefo boa nkurɔfo. Yɛde asɛm a ɛwɔ Galatifo 6:10 no yɛ adwuma. Ɛhɔ ka sɛ: “Momma yɛnyɛ nnipa nyinaa yiye, ne titiriw no wɔn a yɛne wɔn bɔ abusua wɔ gyidi mu no.” Ɛno nti yɛde nneɛma a nkurɔfo hia kɔma yɛn nuanom Adansefo ne wɔn a wɔnyɛ Adansefo nyinaa. Sɛ atoyerɛnkyɛm si saa a, nkurɔfo hia awerɛkyekye paa, enti yɛkyekye wɔn werɛ ka Onyankopɔn asɛm kyerɛ wɔn.—2 Korintofo 1:3, 4.\nSɛ atoyerɛnkyɛm si a, asafo mu mpanyimfo a wɔwɔ baabi a esii no frɛfrɛ wɔn asafo mufo hwɛ sɛnea obiara ho te, na sɛ obi hia mmoa bi a wɔde ama no. Sɛ mpanyimfo no hwɛ tebea no na wɔyɛ nea wobetumi de boa ntɛm saa a, afei wɔbɔ Yehowa Adansefo ɔfese a ɛwɔ ɔman no mu amanneɛ.\nSɛ mmoa a ehia no boro asafo no ahoɔden so a, Yehowa Adansefo Akwankyerɛ Kuw no yɛ ntotoe ma yɛde nneɛma a ɛho hia no kɔboa. Saa na Kristofo a wɔtenaa ase tete no boaa wɔn nuanom bere a ɔkɔm sii no. (1 Korintofo 16:1-4) Yehowa Adansefo ɔfese a ɛwɔ ɔman no mu tew Atoyerɛnkyɛm Bere Mu Aboafo Kuw ma wɔhwɛ toto nneɛma. Adansefo a wɔwɔ aman foforo so de wɔn nneɛma bɛboa, na afoforo nso tu wɔn ho si hɔ de wɔn bere ne wɔn ahoɔden boa.—Mmebusɛm 17:17.\nNtoboa a yɛde kɔ Yehowa Adansefo ɔfese no, ɛno bi na yɛde boa nnipa a atoyerɛnkyɛm ama wɔn ho akam no. (Asomafo Nnwuma 11:27-30; 2 Korintofo 8:13-15) Nnipa a wotu wɔn ho ma yɛ adwuma no, yentua wɔn ka, enti sika a yebeyi sɛ yɛde rekɔboa nkurɔfo a atoyerɛnkyɛm adi wɔn nya no, ebi mfa baabiara. Yɛhwɛ ntoboa no yiye paa.—2 Korintofo 8:20.\nAman bebree so no, Yehowa Adansefo boa nnipa a wɔkɔ ahohia mu.\nShare Share Atoyerɛnkyɛm Si a, Moboa Nkurɔfo Anaa?